Vlada Pakistana saopštila da je u toj zemlji u zemljotresu stradalo preko devetnaest hiljada ljudi\nVlada Pakistana saopštila je da je u toj zemlji u zemljotresu stradalo preko 19 hiljada ljudi, ali funkcioneri upozoravaju da će broj žrtva verovatno porasti kada spasilačke ekipe dopru do za sada odsečenih naselja. Pakistanski predsednik Pervez Mušaraf je danas obišao pogodjena područja i zatražio od medjunarodne zajednice finansijsku i drugu pomoć. Jačina zemljotresa iznosila je 7,6 stepeni Rihterove skale u epicentru koji se nalazio u pakistanskom delu podeljenog Kašmira. U najteže pogodjenim delovimaPakistana, čitava sela su zbrisana sa lica zemlje, dok u nekima od njih ljudi golim rukama razgrću ruševine u očajničkom pokušaju da spasu svoje bližnje.\nU mnogim naseljima srušene su i škole u vreme kada su bile pune djaka. U susednoj Indiji, vlasti su saopštile da je u zemljotresu stradalo preko 600 ljudi, većinom u indijskom delu Kašmira, ali se očekuje da će se i tamo broj žrtava povećati. Indijski premijer Manmohan Sing razgovarao je danas telefonom sa pakistanskim predsednikom Mušarafom. Dvojica lidera su uzajamno ponudila pomoć u otklanjanju posledica ovog katastrofalnog zemljotresa.\nIz zemalja širom sveta stižu izrazi saučešća žrtvama zemljotresa u jugoistočnoj Aziji\nSvet je ponovo brzo reagovao na ogromnu prirodnu katastrofu. Mnoge zemlje su, pored saučešća ponudile i hitnu pomoć Pakistanu i Indiji pošto je jučerašnji zemljotres usmrtio bar 20 hiljada ljudi u Južnoj Aziji.\nDanas su u Južnu Aziju poslati stručnjaci za vanredne situacije, psi tragači, paketi sa hranom i finansijska pomoć. Taj region pokušava da izadje na kraj sa posledicama zemljotresa jačine sedam zarez šest stepeni Rihterove skale. Šef programa Federacije Crvenog krsta i crvenog polumeseca u Pakistanu, Imran Husein, kaže da njegova organizacija prikuplja pakete pomoći iz skladišta širom regiona kako bi se pomoglo ljudima koji su ostali bey krova nad glavom da izadju na kraj sa gladju i hladnoćom.\n”Hitno su potrebni šatori, ćebad, hrana i lekovi, na čemu trenutno radimo.“\nObećanja pomoći su počela da pristižu odmah pošto su pakistanski funkcioneri apelovali za pomoć njihovoj zemlji koja je najviše pogodjena katastrofom. Pomoć pristiže iz svih izvora - Ujedinjenih nacija, medjunarodnih agencija, kao i iz malih i velikih, bogatih i siromašnih zemalja. SAD su obećale 100 hiljada dolara hitne vanredne pomoći, a kasnije i više. Britanija u kojoj žive brojni imigranti iz južne Azije, ponudila je Pakistanu početni paket pomoći u vrednosti od 175 hiljada dolara, kao i medicinski i spasilački tim od šezdeset članova. Evropska unija će poslati humanitarnu pomoć u vrednosti od tri i po miliona dolara. Japan i Turska, zemlje podložne zemljotresima, poslale su takodje pomoć. Ankara je u Islamabad poslala dva vojna transportera za pružanje pomoći kao i lekare i spasilačke radnike. Tokio šalje specijaliste i medicinske radnike koji imaju iskustva u delovanju na terenu koji je i dalje zahvaćen naknadnim podrhtavanjima tla. Agencije za pružanje pomoći su počele i procenu dostave pomoći i rehabilitacije potrebne za preživele. Medju njima, hiljade gradjana su povredjene ili su pak izgubile sve što su imale. Gospodin Husein ističe da je glavni problem za humanitarne radnike nepristupačnost delu Kašmira koji kontroliše Pakistan, jer su tamo posledice zemljotresa najteže.\n”Pošto su svi putevi oštećeni zbog klizišta, pristup tim naseljima u ovom trenutku nije moguć. Saradjujemo sa pakistanskom armijom i putem vojnih helikoptera bićemo u stanju da obezbedimo pomoć postradalima.“\nUjedinjene nacije su u Pakistan poslale tim za koordinaciju u vanrednim situacijama, ukazujući da je svaki sat važan u zemljotresu ove jačine. U medjuvremenu, UNICEF je upozorio da deca čine polovinu stanovništva u pogodjenim oblastima i da će ona, tokom predstojećih dana, biti posebno izložena posledicama gladi, bolesti i šoka.


RASPISAN KONKURS ZA GRANT SREDSTVA PROJEKATA ZAŠTITE POTROŠAČA - Novosti Plus\nDRUŠTVO Konkursi Poslednje vijesti Republika Srpska\n1 Avgusta, 2019 1 Avgusta, 2019 Dragana Morača\t0 Comments\nMinistarstvo trgovine i turizma Republike Srpske raspisalo je konkurs za dodjelu sredstava granta za realizaciju projekata iz oblasti zaštite potrošača pod nazivom “Informisanje i savjetovanje potrošača o potrošačkim pravima”, sa ciljem jačanja njihove zaštite kroz podizanje javne svijesti o pravima potrošača i obavezama trgovaca. Pravo učešća na konkursu imaju udruženja koja su upisana u Evidenciju udruženja za zaštitu potrošača koja se vodi u Ministarstvu trgovine i turizma Srpske.\nRok za podnošenje prijava je 30. avgust, a detaljne informacije u vezi sa konkursom objavljene su na internet stranici Ministarstva trgovine i turizma.\nProvođenje projekata udruženja predviđeno je kroz održavanje stručnih savjetovanja, seminara, skupova, radionica i okruglih stolova, učešće u TV i radio emisijama, izdavanje letaka, brošura i ostalih informativnih materijala, kojima će se doprinijeti informisanju potrošača i trgovaca sa zakonodavnim i institucionalnim okvirom za zaštitu prava potrošača, saopšteno je iz Biroa Vlade za odnose s javnošću.\nSredstva za finansiranje projekata biće izdvojena iz granta za zaštitu potrošača koja su predviđena u budžetu Ministarstva trgovine i turizma za ovu godinu, a u skladu sa Pravilnikom o kriterijumima za raspodjelu finansijskih sredstava za rad udruženja za zaštitu potrošača.\nU saopštenju se podsjeća i da je Vlada Srpske u periodu od 2007. do 2018. godine, s ciljem unapređenja zaštite prava potrošača, izdvojila 1.043.969 KM za finansiranje projekata i materijalne troškove udruženja za zaštitu potrošača u Republici Srpskoj.\n← Aforizmi i poezija književnika Miladina Berića danas u atrijumu Gradske uprave\nVEĆI BROJ STRANIH TURISTA →\nSedmogodišnjoj Sunčici Ivanković potrebna pomoć kako bi ponovo progledala\n10 Maja, 2019 13 Maja, 2019 Kristina Prole\t0\n“Vinska fešta” 17. avgusta u Trebinju-gradu vina, sunca i platana (VIDEO)\nNajbolji Viber stikeri sa motivima Banjaluke biće nagrađeni sa 1.000 KM


Održana izborna konferencija Socijalističke partije Srbije u Zrenjaninu | ZR KLIK\nPolitika- Izborna konferencija SPS gradske organizacije Zrenjanin održana je u čevrtak, 6. decembra, u Kulturnom centru Zrenjanina, tom prilikom predloženo je i radno predstavništvo izborne konferencije, verifikovana komisija, zapisničari konferencije, kao i overivači zapisnika.\nPored članova i simpatizera Socijalističke partije Srbije prisustvovali su i predsednica Foruma žena AP Vojvodina Aleksandra Đanković, Branko Čurčić član predsedništva SPS Srbije, Zoran Kasalović predsednik okružnog odbora SPS, Željka Milošević predsednica FOŽ SPS u Zrenjaninu, kao i predsednici opštinskih odbora SPS Srednjebanatskog okruga.\n-Danas smo se okupili kako bismo pre svega delegirali ljude koji će učestvovati na konferenciji u Novom Sadu 13. decembra, učestvovati kao delegati na kongersu 10. decembra i da predložimo članove za glavni odbo, članove statutarne komisije, kao i članove nadzora stranke SPS. Meni je veliko zadovoljstvo što smo se danas okupili da pošaljemo jasnu poruku da će kandidat za predsednika Socijalističke partije Srbije iz Zrenjanina biti Ivica Dačić- rekla je Željka Milošević, predsednica FOŽ SPS u Zrenjaninu.\n-Ovo je prilika da pružimo podršku svima onima koji će na ovoj izbornoj konferenciji utvrditi listu delegata za predstojeći jubilarni kongres- rekla je Aleksandra Đanković potpredsednica IOGO SPS-


Pavle Grbović: Svi treba da idu na izbore - Kazaljka\nNaslovna/Novo/Politika/Pavle Grbović: Svi treba da idu na izbore\nkazaljka Send an email 23.11.2021.\nBEOGRAD (FoNet) – Predsednik Pokreta slobodnih građana Pavle Grbović izjavio je večeras da formalno nisu doneli odluku o izlasku na izbore, ali misli da svi treba da učestvuju na njima.\nOn je, gostujući na televiziji N1, rekao da se nada da će se napraviti koalicioni dogovor sa blokom stranaka koje imaju načelni dogovor o zajedničkom izlasku na izbore, kao i sa nekim drugim organizacijama.\n„Mi sa Strankom slobode i pravde i Demokratskom strankom imamo višegodišnju saradnju i ona se uopšte ne dovodi u pitanje. Vrlo lako smo se sporazumeli sa svim našim partnerima i otvoreni smo za sve potencijalne partnere“, kazao je Grbović.\nDodao je da je Narodna stranka „novi akter u toj priči“ i da „definitvno vide sebe u tom bloku“, a nada se da će se to vrlo brzo i ozvaničiti.\nGrbović je rekao da Narodnoj stranci zamera na pojedinim komentarima nakon odluke o izlasku na prošle izbore.\n„Bilo je tu svakakvih reči, ali nemam ništa od toga da zadovoljavam sopstvenu sujetu ili da nekome uzvraćamo. Mislim da je važno na kraju šta ćemo uraditi. Ako je za neki uspeh važno da ja pređem preko nekih uvreda, ja ću preći preko nekih uvreda“, istakao je Grbović .\nOn je potvrdio da se na sastancima opozicionih stranaka nije diskutovalo o mogućoj kandidaturi Zdravka Ponoša na predsedničkim izborima.\n„Ne možemo da imamo predsedničkog kandidata pre dogovora o zajedničkom učešću na predsedničkim izborima. Imam pozitivno mišljenje o Ponošu, ali ne znam da li će on biti zajednički kandidat“, kazao je Grbović.\nNeuspjeh vladajuće koalicije Angele Merkel, uspjeh Zelenih i radikalne desnice


Tokom jučerašnjeg dana, skupštinski Odbor za finansije, republički budžet i kontrolu trošenja javnih sredstava u načelu je usvojio Predlog zakona o konverziji stambenih kredita indeksiranih u švajcarskim francima.\nDanas će u Skupštini Srbije početi rasprava o ovom zakonu koji se odnosi na građane Srbije zadužene u “švajcarcima”. Predlog zakona o davanju garancije Srbije u korist tri banke, a vezano za zaduživanje “Srbija gasa”, juče je u načelu usvojen većinom glasova Odbora. On se odnosi na 70 miliona evra za finansiranje gasovoda Turskog toka kroz Srbiju, odnosno zaduživanje “Srbija gasa”.\nU načelu su usvojeni predlozi i za druge zakone\nVezano za povećanje plata zaposlenim u predškolskim ustanovama, usvojen je Predlog zakona o dopuni zakona o budžetskom sistemu. Takođe, u načelu je usvojen i Predlog zakona o potvrđivanju Sporazuma između Vlade srbije i Vlade Francuske, a tiče se aktivnosti Francuske agencije za razvoj i institucije PROPARCO u Srbiji. Što se tiče regulisanje duga nekadašnje SFRJ prema Češkoj, načelno je usvojen i Predlog zakona o potvrđivanju Sporazuma između Vlade Srbije i Rondex Finance.\nOdboru je zamerio poslanik Srpske radikalne stranke Milorad Mirčić, jer smatra da su u kratkom roku sazvali sednicu. Po njegovom mišljenju, za analiziranje situacije sa švajcarskim francima bilo je potrebno više vremena, a naglasio je da će najviše koristi od rešavanja ovog problema imati banke.\nIzvor fotografije: Pixabay, softcodex\nDug u švajcarskim francima


Kolaković: Težak protivnik, publika može da odluči pobednika - Utakmica.rs\n29.05.2014. 16:59 Aleksandar Ilić\nKolaković: Težak protivnik, publika može da odluči pobednika\nOdbojkaška reprezentacija Srbije u naredna dva dana u Nišu igraće utakmice prvog vikenda B grupe, jubilarne dvadeset i pete Svetske lige u odbojci. Protivnici će im biti aktuelni Olimpijski šampion reprezentacija Rusije. Obe utakmice igraju se u hali „Čair“ sa početkom od 20 časova. Srbija po sedamnaesti put učestvuje u Svetskoj ligi, to je bio povod da trener Igor Kolaković i kapiten Dragan Stanković, odnosno Andrej Voronkov i Sergej Makarov izađu pred medije.\nKolaković poručuje da poštuje protivnika ali naglašava da publika može da odluči pobednika:\n-Jako mi je drago što možemo u Nišu da igramo ovako veliki duel. Svi epiteti su na strani Rusije. Sve to govori koliko je veliki motiv da se se na najbolji način suprotstavimo jakom protivniku uz veliku podršku publike, koja je dokazala već nekoliko puta da može da bude od velikog značaja u ovakvim mečevima – poručio je Kolaković.\nKapiten Srbije ne krije da je Rusija favorit, ali se nada pobedi:\nNa samom startu igramo protiv jednog od favorita za plasman na završni turnir. Bez obzira što su u Niš došli sa promenjenim sastavom, sigurno je da će ići na pobedu bez obzira na sastav. Sa pravom mogu da se nadaju dobrom rezultatu. Za nas je olakšavajuća okolnost što u prvom kolu igramo protiv tako jakog protivnika. Sa naše strane takođe postoji ambicija da se nadmećemo sa tako jakim protivnikom – rekao je Stanković.\nTrener aktuelnog Olimpijskog šampiona izrazio je saosećanje sa narodom Srbije i najavio da njegov tim ima visoke domete:\n– Zahvalio bih se organizatorima, pre nego što kažem nešto više o utakmici, želim da izrazim svoje saosećanje zbog svega što se desilo Srbiji u proteklom periodu. Kada se to uzme u obzir još draže nam je što smo vaši gosti – započeo je Voronkov, potom se okrenuo narednoj utakmici:\n– Pokušaćemo u ovoj teškoj grupi da se izborimo za plasman u narednu fazu takmičenja. Dosta smo eksperimentisali u sastavu, što zbog povreda, što zbog promene sistema takmičenja morali smo da promenimo sastav. Samim tim igrači će imati još veću motivaciju da pruže dobre partije – zaključio je trener Rusije Andrej Voronkov.\nkapiten Rusije Sergej Makarov zahvalio je organizatoru na dobrom dočeku i izrazio želju za pobedom:\n-Prijatno smo dočekani i na tome se zahvaljujemo našim domaćinima, koji su nam juče organizovali veoma prijatnu šetnju u gradu. Za nas je ovo veoma važna utakmica, želimo da pobedimo zbog naših navijača – rekao je kapiten Sergej Makarov.\nStranica učitana za 1.173362 sekundi.


Žrtve trgovine ljudima sve mlađe\nObjavljeno 31.10.2012. u 15h\nTeška materijalna situacija, pad standarda i moralnih vrednosti osnovni su razlozi zbog kojih dolazi do rasprostranjenosti trgovine ljudima, zaključak je jučerašnje tribine koja je organizovana u maloj sali Kulturnog centra kao završna aktivnost obeležavanja meseca brobe protiv „modernog ropstva“.\nZABRINJAVAJUĆI PODACI O TRGOVINI LJUDIMA\nTribini su prisustvovali predstavnici nevladinih organizacija, Gradske uprave, Crvenog krsta i Policijske uprave. Izneto je niz zabrinjavajućih podataka i primera iz našeg najbližeg okruženja. U Zrenjaninu je u toku ove godine podneto 9 krivičnih prijava protiv 12 izvršilaca od kojih je 15 žrtava bilo ženskog i jedna muškog pola. Žrtve su u odnosu na prethodne godine sve mlađe dobi a najmlađa je imala 12 godina. Na “meti” su socijalno ugroženi građani, osobe sa smetnjama u razvoju kao i pripadnici romske nacionalne manjine. Oni koji vrbuju maloletnike i „prodaju“ ih, često su njihovi rođaci ili osobe od poverenja.\nPRIMORAVANJE NA PROSTITUCIJU\nPredstavnici Policijske uprave naveli su primer maloletnice koju je majka poslala da živi i školuje se kod rođaka u Zrenjaninu što se završilo tako što su je oni primorali na prostituciju. Sve je izašlo na videlo tek nekoliko godina kasnije kada je sadašnji supružnik nesrećne žene otkrio beležnicu sa podacima koju je ona vodila u to vreme. Na osnovu toga, akteri su osuđeni na kazne od 7,5 do 14 godina.\nNaveden je i primer sugrađanina koji je prevaren poslovnim oglasom za rad u inostranstvu gde su mu oduzeti lični dokumenti, nakon čega je bio primoran da radi poslove bez materijalne nadoknade.\nEDUKACIJA I PREVENCIJA KAO NAJJAČI VIDOVI BORBE\nKako su učesnici tribine saopštili, od izuzetne važnosti je psihološka podrška koja se pruža žrtvama nakon traumatičnog iskustva, i o njima vodi računa ceo tim stručnjaka. Sa druge strane, mnogo se radi i na prevenciji u koju su uključene sve institucije koje su učestvovale na tribini, a velike nade se polažu u vršnjačku edukaciju za učenike VII i VIII razreda osnovnih i svih srednjih škola.\nNakon tribine, održana je projekcija filma “Iza crvenih fenjera”.\nTagovi:moderno ropstvo, obmana, policija, prevencija, prostitucija, trafiking, trgovina ljudima


Вулинова изјава узбуркала европске медије, реаговао и Вучић - Нови Стандард\nVulinova izjava uzburkala evropske medije, reagovao i Vučić\n22.05.2018. 15:56 17.07.2020.\nNemački i austrijski mediji navode da Srbija ,,razmišlja o promeni politike i okretanju od EU”\nVeliki broj austrijskih i nemačkih medija preneo je reagovanje ministra odbrane Srbije Aleksandra Vulina da, „ako je Kosovo ključno za EU, treba da krenemo svojim putem“, te iz ministrove izjave izveli zaključak da Srbija razmišlja o napuštanju evropskog puta.\nBečki dnevnik „Prese“ o tome piše pod naslovom „Srbija razmišlja o promeni politike i okretanju od EU“, a nemački „Cajt“ je tekst naslovio gotovo identično sa „Srbija razmišlja o odustajanju od pristupanja EU“, kao i mnogi drugi austrijski i nemački mediji, koji su preneli da Vulin ne smatra pomirenje sa Kosovom mogućim i da Srbija razmatra odustajanje od svojih planova za pristupanje Uniji.\nAustrijski i nemački mediji podsećaju da je Evropska komisija Srbiji stavila u izgled pristupanje Uniji do 2025, ako normalizuje odnose sa Prištinom.\n„Ako je za EU ključno rešenje kosovskog problema, problema na čijem nastanku je aktivno učestvovala Unija, onda je vreme da razmislimo o promeni prioriteta u našoj spoljnoj politici“, prenose se reči Vulina.\nMediji podsećaju da su se prošle nedelje francuski predsednik Emanuel Makron i nemačka kancelarka Angela Merkel na Samitu EU-Zapadni Balkan u Sofiji izjasnili protiv 2025. kao pristupnog datuma.\nTakođe se podseća da EU kao najvažniji uslov u pristupnom procesu Srbije zahteva normalizaciju odnosa sa „Kosovom, gde danas žive gotovo samo Albanci“.\n„Međutim, srpski nacionalisti od 19.veka Kosovo smatraju srpskom pokrajinom i ne priznaju nezavisnost. Rešenje problema nije na vidiku“, konstatuje „Cajt“.\nList navodi i da je uticajna Srpska pravoslavna crkva nedavno upozorila političko rukovodstvo pod predsednikom Vučićem da bi odustajanje od „srca Srbije“, odnosno Kosova, bila „veleizdaja“.\nOGLASIO SE VUČIĆ\nPredsednik Srbije Aleksandar Vučić pozvao je članove vlade da poštuju politiku puta Srbije ka Evropskoj uniji.\nOn je poručio da se ta politika neće menjati, niti zavisi od želja bilo kog političara.\n“Naša politika je EU, ali i očuvanje i unapređenje prijateljstava sa tradicionalnim prijateljima i i saveznicima, kao što su Risija i Kina. Tu politiku određuju institucije Srbije i neće se promeniti željom bilo kog političara u Srbiji”, naglasio je srpski predsednik u izjavi novinarima u Bakuu.\nOn je to rekao odgovarajući na komentare u nemačkoj štampi o mogućoj promeni politike Srbije, a nakon reagovanja ministra Aleksandra Vulina na nedavni intervju šefa delegacije EU u Srbiji Sema Fabricija.\nOnima, koji potcenjuju značaj EU za nas poručio je:\n„Malo stanite, nalazimo se na evropskom putu i potpuno sam siguran da se nalazimo na dobrom putu”.\nPodsetio je da je, kada je polagao zakletvu kao premijer, svojevremeno, rekao koja je politika Srbije, a to je politika prijateljstva i poštovanja prema prijateljima, da nećemo uvoditi sankcije Rusiji i da se Srbija nalazi na evropskom putu, a to je, kako je naveo, ponovio i kada je postao predsednik.\n„To je politika Srbije i ona se neće promeniti zbog želje jednog ili petoro”, kazao je on.\nGovoreći o izjavi Sema Fabricija, Vučić kaže da je tačno da je Kosovo kamen spoticanja na putu ka EU.\n“Nisam video ništa sporno u onome što je Fabrici govorio”, rekao je Vučić.\nIzvor Tanjug/B92, 22. maj 2018.\nPreporučujemokosovovulinvučićevrointegracijeevropski put SrbijeEUnemački medijiSrbija


Rizik poplava sve veći, ugrožene i kompanije i stanovništvo - Sve o novcu\nHome\tNovac\tRizik poplava sve veći, ugrožene i kompanije i stanovništvo\nStravične poplave zadesile su ovih dana zapadnu Evropu u kojima je na desetine ljudi izgubilo živote. U pojedinim zemljama je železnički saobraćaj u prekidu, drumski je otežan, a jedina dobra vest je da je kiša prestala da pada. Bar trenutno. Nažalost, predviđanja uopšte nisu sjajna.\nNajnovija naučna istraživanja sugerišu da bi se poplave u Evropi i svetu mogle znatno povećati tokom narednih decenija zbog sve negativnijih efekata klimatskih promena koje nastaju kao rezultat globalnog zagrevanja. A to znači da će se poplave javljati i tamo gde ih ne očekujemo, što je već problem koji se u najvećoj meri tiče reosiguravača i osiguravača, pa i hipotekarnih poverilaca ‒ dakle, onih finansijskih subjekata koji se već sada teško nose sa procenom velikih, katastrofalnih rizika u koje spadaju i poplave.\n„Troškovi povezanisa poplavama brzo rastu, a glavni razlog je sve veća izloženost riziku od poplava kako svetsko stanovništvo nastavlja da raste, a sa ekonomskim rastom raste i urbanizacija i vrednost imovine“, ukazuje Swiss Re.\nNajviše 15 posto Amerikanaca osigurano od poplava\nAmerika je možda i najbolji primer narastajućeg rizika od poplava, ali isto tako i raskoraka sa potrebama tržišta u kojem se nalaze osiguravači kada je ovaj segment osiguranja u pitanju. Munich Re US navodi da je poplava već decenijama unazad najčešća i najskuplja prirodna opasnost u SAD. Tokom poslednjih 40 godina, samo poplave u unutrašnjosti Sjedinjenih Država prouzrokovale su štetu veću od 151 milijardu dolara, što čak i ne uključuje poplave povezane sa uraganima.\nPrema izveštaju američkog Informativnog osiguravajućeg instituta, procenjuje se da će ekonomska šteta zbog poplava u SAD u narednih 30 godina rasti za 61 odsto, do prosečnog godišnjeg gubitka od 7.563 dolara po nekretnini, odnosno ukupno 32,3 milijarde dolara po godini.\nTroškovi štete od poplave bili su otprilike 17 milijardi dolara godišnje između 2010. i 2018. godine, navodi zvaničnik FEMA (Američka Federalna agencija za upravljanje u hitnim situacijam) Majkl Grim.\nNišta bolje u Evropi\nStvari ne stoje bolje ni u Evropi. Four Twenty Seven, podružnica bonitetne kuće Moody’s i vodeći provajder tržišnih analiza povezanih sa klimom, navodi da su u Evropi u periodu između 1980. i 2017. godine, ekstremi povezani sa klimom prouzrokovali približno 453 milijarde evra ukupnih ekonomskih gubitaka. Među tim gubicima, procenjuje se da je bilo osigurano samo 35 posto.\nXPRIMM, sajt koji prati vesti iz oblasti osiguranja na području centralne, istočne i jugoistočne Evrope, kao i u regionu Rusije, iznosi podatak da je čak trećina svih evropskih Nat Cat događaja (događaja vezanih za prirodne katastrofe) u poslednje dve decenije rezultat hidroloških događaja koji su u tom periodu naneli štetu od 157 milijardi evra, od čega je osigurano bilo u proseku samo 27 odsto.\n„Pritom, samo pet ‘najskupljih’ poplava koštalo je čak 46,5 milijardi evra“, navodi XPRIMM i daje primer katastrofalnih poplava duž reka Dunav i Elbe 2002. godine, kada su osiguravači isplatili 6,12 milijardi evra štete.\nSeverna Makedonija: Dokapitalizacija Croatia Osiguruvanje Neživot


Beret obećava da će u Vrhovnom sud suditi po zakonu\nTanjug 11. oktobra 2020. 18:15\nVAŠINGTON – Ejmi Koni Beret, kandidatkinja predsednika Donalda Trampa za sudiju Vrhovnog suda, kaže da će njene presude biti zasnovane na zakonu, a ne ličnim stavovima.\nTo se navodi u pripremljenom uvodnom izlaganju čije je izvode agencija Rojters objavila uoči početka pretresa u Senatu o potvrdi njene nominacije u ponedeljak.\nBeretova, sudija apelacionog suda, naglasila je da je na tom položaju „uradila sve da bi postigla rezultat koji zakon zahteva, bez obzira na njene lične stavove“, prenosi Glas Amerike.\nPrema navodima Asoošiejted presa, ona će u izlaganju pred članovima senatskog Odbora za pravosuđe poručiiti da sudovi „ne bi trebalo“ da utvrđuju politiku, i da bi donošenje tih odluka trebalo prepustiti političkim granama vlade.\nEjmi Koni Beret je poznata po konzervativnim stavovima, uključujući i protivljenje pravu na abortus. Očekuje se da će je demokrate u Senatu upravo ispitivati o tom pitanju. Ako njena nominacija bude potvrđena u Senatu, u kojem većinu imaju republikanci, konzervativna većina u najvišem sudu zemlje biće učvršćena na šest naprema tri.\n„Nominovana sam da popunim mesto sudije Ginzberg, ali niko nikada neće zauzeti njeno mesto“, poručiće Beretova u uvodnom zalaganju.\nOna je u saopštenju navela da će joj biti „doživotna čast“ da služi uz postojećih osam sudija i objasnila kako pristupa svakom slučaju.\n„Kada pišem mišljenje o slučaju, pročitam svaku reč iz perspektive strane koja gubi. Pitam se kako bi ocenila odluku da je moje dete strana protiv koje presuđujem“, napisala je Trampova kandidatkinja.\nEjmi Koni Beret će, ako bude izabrana, biti peta žena na položaju sudije Vrhovnog suda. Pre toga, Tramp ju je imenovao za sudiju apelacionog suda u Čikagu. Bila je i profesor na pravnom fakultetu Univerziteta Notr Dam u Indijani.


Obeležena 21. godišnjica otmice srpskih civila u Orahovcu | Radio Kosovska Mitrovica\n18. July, 2019 15:32 |\n“U aktuelnom političkom trenutku, evidentno je da Srbija čini sve da se pitanje KiM razreši kroz kompromis koji ne može da bude da jedna strana u dijalogu, koga nažalost trenutno nema, dobije sve, a druga ne dobije ništa”, podvukao je Ružić na obeležavanju godišnjice u Spomen sobi.\nKaže da državno rukovodstvo predano radi svih ovih godina ne samo na implementaciji Briselskog sporazuma, nego i na tome da, ističe, pitanje KiM vrate na pijedestal interesovanja u međunarodnoj političkoj areni.\n“Pre svega kod onih centara moći sa kojima se u prethodnom periodu možda i nismo razumeli, što ne suspenduje nama pravo, a njima obavezu da zajedničkim snagama pokušamo da dođemo do istorijskog kompromisa kako bi se odnosi Srba, Crnogoraca, Goranaca, Albanaca doveli u jedan normalan nivo komunikacije”, rekao je Ružić.\nPodvukao je da nijedan zločin ni na KiM, kao i na prostorima bivše Jugoslavije ne sme biti zaboravljen, dodajući da država ne sme i neće dozvoliti da se na pijedestal “podižu neka stratišta, a zaboravljaju srpske žrtve”.\n“Za Srbiju su sve žrtve iste, nemaju bilo kakav nacionalni prizvuk, ali je važno i da se naše žrtve poštuju i da se ovi oteti civili ne zaborave i država mora da istraje u tome da se žrtve nađu i da se počinioci sankcionišu”, naglasio je Ružić.\n“Niko za te zločine nije odgovarao i to je ono što posebno boli i vređa. To je ono u čemu mi moramo da istrajemo i u našim zahtevima ka pravdi i sankcionisanju zločinaca žrtava. Mi znamo ko je te zločine počinio, nisu oni neko ko se tada krio niti se krije danas”, rekao je Odalović.\n“Nadam se da će Specijalno tužilaštvo u Hagu, gde se vode i ovih tridesetak pozvanih pripadnika takozvne OVK na razgovore i svedočenja, dati neke rezultate. Takođe, insistirali smo da jedan od predmeta koji moraju da otvore jesu zločini u opštini Orahovac”, naveo je Odalović.\nKaže da treba pomoći i kosovskom društvu i “skinuti” sa kosovskih funkcija zločince i koji, kako navodi, i dalje nesmetano rade ono što su radili i 1998. i 1999. godine.\nPredsednik Udruženja Sima Spasić rekao je da porodice kosmetskih žrtava neće dozvoliti da se zločinci Haradinaj, Ljimaj, Tači i Veselji nazivaju “gospodom” i “liderama Albanaca”, jer su oni, ističe, ratni zločinci.\n“Mi imamo pravo da tražimo pravdu, ako neko misli da ćemo mi samo da ćutimo i svake godine samo da obeležavamo zločine, a da ne tražimo pravdu i odgovornost onda smo mi nemoćni. Hoćemo dogovor sa Albancima, ali ne mogu teroristi i zločinci da predstavljaju Albance, verujem da bismo sa poštenim Albancima postigli dogovor za nekoliko dana”, rekao je Spasić.


Poreska uprava zatvorila trećinu kontrolisanih objekata\nBiznis Autor:N1 Beograd04. okt. 201615:42 > 15:45\nPoreska uprava saopštila je da je za devet meseci 2016. godine, zbog utvrđenih nepravilnosti, zatvorila trećinu od 6.100 kontrolisanih objekata.\nNakon jučerašnjeg priloga televizije N1 u kojem od Poreske uprave nismo dobili odgovor na koji način, u kojoj meri i sa kakvim posledicama se 6.100 kontrolisanih ugostitelja ove godine ogrešilo o propise, Poreska uprava nam je dostavila pisano saopštenje u kojem se navodi da se kontrola evidentiranja prometa preko fiskalnih kasa sprovodi na teritoriji cele Republike Srbije.\n“Za devet meseci 2016. godine, inspektori Poreske uprave kontrolisali su evidentiranje prometa preko fiskalnih kasa kod 6.106 obveznika. Predmet kontrola bio je i radno-pravni status angažovanih radnika u kontrolisanim objektima. Zbog utvrđenih nepravilnosti privremeno su zatvorena 2.123 objekta, dok su protiv odgovornih lica podneti zahtevi za pokretanje prekršajne odgovornosti”, objašnjavaju u Poreskoj upravi.\nNavodi se i da su prethodnih meseci pojačane vikend kontrole poslovanja ugostiteljskih objekata, posebno na turističkim odredištima, kao i za vreme održavanja posećenih manifestacija.\n“Poreski inspektori obavljaju kontrole i sankcionišu poreske obveznike za koje se utvrdi da ne poštuju poreske propise, u skladu sa Zakonom o poreskom postupku i poreskoj administraciji i Zakonom o fiskalnim kasama. U cilju jačanja finansijske discipline, zaštite budžeta Republike Srbije i interesa poreskih obveznika koji posluju legalno, kao i svih građana, Poreska uprava će pojačati kontrole i proširiti obuhvat kontrola u različitim privrednim granama”, stoji u saopštenju.\nPoreska uprava ocenjuje i da bi povećanje dobrovoljnog poštovanja poreskih propisa i kulture plaćanja poreza smanjilo potrebu za kontrolama.


Dom omladine Beograda: Sedma sezona koncerata "Džez za dž" - Dan u Beogradu\nNaslovna » Izlasci » Muzika » Koncerti » Dom omladine Beograda: Sedma sezona koncerata „Džez za dž“\nDom omladine Beograda: Sedma sezona koncerata "DÅ¾ez za dÅ¾"\nNeko drugi 30. avgust 2019. Koncerti Postavite komentar\nKoncept upoznavanja publike sa savremenom srpskom džez scenom započet je 2013. godine.\nPosetioci će tokom septembra imati priliku da čuju kvalitetne domaće džez izvođače. Pored održavanja pažnje javnosti o delatnosti Beogradskog džez festivala i podrške domaćoj džez sceni, ovaj ciklus koncerata ima za cilj i negovanje dobrog muzičkog ukusa i stvaranje nove džez publike, posebno među mladima.\nU susret jubilarnom, 35. izdanju Beogradskog džez festivala koji će od 22. do 28. oktobra pod sloganom „Džez svetkovina / Jazz Celebration“ predstaviti velikane džeza i mlade snage na sceni, tokom septembra biće održana četiri džez koncerta u Domu omladine Beograda.\nSedmi ciklus koncerata „Džez za dž“ otvoriće 7. septembra subotički duet Dharma – Jasna Jovićević (saksofoni, bas klarinet, spacedrum) i Armand Mesaroš (bas, procesor), koji izvode slobodno improvizovanu muziku, momentalno svirajući kroz interaktivnu razmenu.\nNaredna subota, 14. septembar, rezervisana je za nastup Kvarteta Miljana Mitrovića. Ovaj mladi džez pijanista i kompozitor trenutno priprema svoj prvi album, inspirisan tradicionalnim i modernim džezom, a publika programa „Džez za dž“ imaće ekskluzivnu priliku da premijerno čuje neke od kompozicija koje će biti objavljene naredne godine.\nU subotu, 21. septembra posetioci će slušati Kvartet Dragana Ćaline, pijaniste, kompozitora i profesora FMU, koji će predstaviti autorski debi album „Circle“ (Metropolis Records).\nPoslednji koncert uvek je posveta nekom od velikana svetske džez scene, pa će tako i program u subotu 28. septembra biti sasvim poseban muzički ugođaj. Osam mladih džez muzičara okupljenih u sastav Oktatonik (Anabela Aleksa – sopran, Iva Pažin – meco-sopran, Petra Leona Matiša – alt, aranžer, kompozitor, Viktor Tumbas – bariton, Ivan Radivojević – truba i fliglhorna, Stevan Milijanović – klavir, kompozitor, Boris Šainović – kontrabas i Miloš Grbatinić – bubanj), sa idejom izvođenja autorskih četvoroglasnih aranžmana uz pratnju instrumentalnog kvarteta, izvešće posebno pripremljen program „Unforgettable King“, posvećen stogodišnjici rođenja Net King Kola (Nat King Cole, 1919-1965).\nKoncerti se održavaju na popularnom Zidiću, odnosno na Platou Milana Mladenovića (u slučaju loših vremenskih uslova, nastupi će biti u Domu omladine Beograda), dok će koncert 28. septembra biti održan u sali Amerikana DOB. (danubeogradu.rs)\nTagovidom omladine beograda džez za dž izlasci jazz jesen u beogradu koncerti leto u beogradu muzika plato milana mladenovića za dž\nPrethodni Bečki vatrogasci kolegama iz Srbije poklonili vozilo\nSledeći Markovačko jezero: Beogradsko izletište sa velikim potencijalom


Kad budem mrtav i beo digitalno restauriran: Kultni film u novom ruhu (VIDEO) | Telegraf - Najnovije vesti\n31. januar 2018 | 23:40 » 00:04\nKad budem mrtav i beo digitalno restauriran: Kultni film u novom ruhu (VIDEO)\nCrno-beli igrani film, snimljen po scenariju Ljubiše Kozomare i Gordana Mihića, pola veka od prvog prikazivanja uvršten je u prestižni oficijelni program "Forum" ovogodišnjeg Berlinskog filmskog festivala\nPrintskrin: Youtube/ klasiktv\nDa li ste spremni za restauriranu verziju filma Ko to tamo peva?\nFilm, snimljen u produkciji Centar filma, drugi je u nizu koji je restauriran zahvaljujući saradnji kompanije Vip mobile i Jugoslovenske kinoteke na očuvanju srpske filmske baštine.\nCrno-beli igrani film, snimljen po scenariju Ljubiše Kozomare i Gordana Mihića, pola veka od prvog prikazivanja uvršten je u prestižni oficijelni program "Forum" ovogodišnjeg Berlinskog filmskog festivala, što, prema rečima Jugoslava Pantelića, direktora Kinoteke, svedoči o njegovoj neprolaznoj vrednosti.\nPored članova porodice Pavlović, večerašnjoj projekciji prisustvovali su glumica Dara Čalenić sa suprugom, filmskim teoretičarem i istoričarem Vladimirom Vladom Petrićem, glumci Milan Jelić i Vladan Živković, direktor fotografije Milorad Jakšić-Fanđo i muzičar Vladimir Janković Džet, koji je sa grupom "Crni biseri" učestvovao u filmu.\nPetrić je istakao da je digitalna restauracija Pavlovićevog filma dokaz opstanka filmske umetnosti.\n- Mi se ne možemo obnavljati, ali ono što čovek napravi svojim zanosom kao što je činio Žika Pavlović, to ostaje zauvek - rekao je Petrić.\nVladan Živković je ispričao kako su on i Gaga Nikolić dobili uloge u Pavlovićevom filmu kada je on došao da ih gleda u predstavi koju su kao studenti igrali u Krsmancu, dok je Džet priznao da "Kad budem mrtav i beo" često gleda i da ga smatra remek-delom.\nDirektor fotografije Jakšić, koji je učestvovao u digitalnoj restauraciji, primetio je da je "taj divan, izuzetan film i posle 50 godina i dalje aktuelan, jer se neke stvari za pola veka nisu promenile" i dodao da je sa tugom pratio proces restauracije filma, jer mnogi koji su učestvovali u njegovom nastanku više nisu među nama.\nFilm "Kad budem mrtav i beo" dobio je Zlatnu arenu za najbolji film na Festivalu jugoslovenskog filma u Puli, kao i nagradu za režiju, zatim nagradu za najbolji film na međunarodnom festivalu u Karlovim Varima.\nScena iz filma "Kad budem mrtav i beo"\nOva kritička društvena drama osvojila je i široku publiku zahvaljujući izuzetnoj kreaciji Dragana Nikolića u liku tragikomičnog gubitnika Džimija Barke, mladića sa socijalnog dna koji izlaz pokušava da nađe u karijeri pevača, mada za to nema talenta.\nU glumačkoj ekipi bili su i Neda Spasojević, Ružica Sokić, Zorica Šumadinac, Severin Bijelić, Nikola Milić, Slobodan Aligrudić, Mića Tomić, Snežana Lukić i drugi, a u filmu se pojavljuje i kultni muzički urednik i muzičar Slobodan Sloba Konjović.\nPogledajte insert iz filma Kad budem mrtav i beo:\nBobi šutnuo Kijanu Rivsa, ovaj mu nabio knjigu u usta: Pojavio se trejler filma u kome glumi srpski centar (VIDEO)\nHavijer Bardem u potpuno neprepoznatljivom izdanju u jednoj od jezivih scena iz novog filma (FOTO)\nAna voli Milovana samo je jedan u moru palindroma: Da li ste znali da postoji i cela pesma napisana tako? (FOTO)\nKakva ideja: Rembrantova "Noćna straža" oživela u tržnom centru (VIDEO)\nBrnabić: Investiranjem u kulturu investiramo u razvoj Srbije (FOTO)\nTagovi: Digitalna restauracija, Dragan Nikolić, Film, Jugoslovenska kinoteka, Kad budem mrtav i beo, restauracija\nRICINUS 01.02.2018 09:20


21-09-2020 19:59 Svet Planeta\nRusko Državno tužilaštvo želi da sasluša opozicionara Alekseja Navaljnog u Nemačkoj, gde se nalazi u bolnici, i sazna detalje njegovog putovanja u Novosibirsk i Tomsk pre nego što je navodno otrovan.\nAleksej Navaljni (Foto: RIA)\nTužilaštvo je, zajedno sa saobraćajnom policijom, uputilo odgovarajući zahtev nemačkom Ministarstvu pravde.\nIstražitelji nameravaju da provere verziju da je Navaljni otrovan, koju zastupaju njegove pristalice, i da direktno saznaju kako se on oseća.\nZaposlene u Tužilaštvu zanima ko je isplanirao službeno putovanje Navaljnog i ko mu je bio pratnja od trenutka poletanja iz Moskve do hospitalizacije u Omsku.\nRusko Tužilaštvo interesuje i zbog čega je opozicionar menjao hotelske sobe dok je boravio u Tomsku.\nPored toga, od nemačkih eksperata traženi su rezultati svih analiza i toksikološkog istraživanja. Planirano je da Navaljni bude saslušan u Nemačkoj, a ministarstvo pravde te zemlje primilo je dokument i trenutno ga proučava.\nNavaljnom je prošlog meseca pozlilo u Sibiru, nakon čega je smešten u bolnicu u Omsku, a potom u stanju indukovane kome prebačen na lečenje u Nemačkoj.\nPut ka oporavku je jasan\nNavaljni objavio je sliku na Instagramu na kojoj se vidi kako silazi niz stepenice i napisao da je njegov put ka oporavku "jasan, mada dug".\nOn je rekao da još uvek ima poteškoće da se popne uz stepenice jer mu se još uvek tresu noge, piše Rojters, a prenosi Tanjug.


Šveđani sve skloniji ulasku u NATO | EurActiv Serbia\nU Švedskoj raste podrška ulasku te zemlje u NATO, a broj pristalica gotovo se izjednačio sa brojem pobornika očuvanja tradicionalne vojne neutralnosti, pokazuje najnovije dembarsko istraživanje javnog mnjenja.\nU anketi, objavljenoj u švedskom dnevniku Dagens niheter, 33% učesnika izjasnilo se za ulazak Švedske u NATO, u odnosu na 35% koji su rekli da su protiv, i na gotovo isti postotak ispitanih koji su bili neodlučni.\nPoređenja radi, pre svega pet godina 50% Šveđana bilo je protiv slanja aplikacije za članstvo u NATO. Anketa se sprovodi poslednjih sedam godina i tokom tog perioda protivljenje ulasku Švedske u NATO je postepeno, ali konstantno opadalo.\nMinstarka spoljnih poslova An Linde, iz vladajuće Švedske sojaldemokratske radničke partije (S/SAP), kritikovala je takvu "NATO opciju", ocenjujući da ona nije u interesu Švedske i da je već dovela u sumnju spoljnu i bezbednosnu politiku zemlje, preneo je briselski portal EURACTIV.\nIpak, bez obzira na vojnu neutralnost, švedski parlament je polovinom decembra usvojio vladin predlog značajnog ulaganja u "povećanje kapaciteta vojne odbrane i civilne zaštite".\nU skladu sa tim predlogom, odbrambeni budžet za period od 2021. do 2025. godine treba da bude uvećan za čitavih 40%, što se u prvom redu dovodi u vezu sa eskalacijom tenzija u oblasti Baltika i ruskom aneksijom Krima.\nIako je u Švedskoj budžet namenjen vojsci konstantno povećavan od 2014. godine, vlada je za narednih pet godina predvidela izdvajanja kakva nisu zabeležena od Drugog svetskog rata.\nPored toga predviđeno je i povećanje broja pripadnika oružanih snaga sa sadašnjih 60.000 na oko 90.000 i modernizacija vazduhoplovstva, mornarice i artiljerije.\nUsvojeno povećanje odbrambenog budžeta do 2025. godine biće oko 2,65 milijardi evra. Vojni budžet švedske je prošle godine iznosio oko 1,1% BDP.


Vuja označio početak\nPočetna / Vesti / Vuja označio početak\nOkupili smo se na jednom lakšem treningu, a već u petak putujemo na Zlatibor, gde ćemo se pripremati u narednih desetak dana. Po povratku, odigraćemo dve utakmice sa Metaloplastikom, a posle toga putujemo u Strugu gde ćemo učestovati na tradicionalnom turniru. Posle toga, u završnom delu priprema, probaćemo da dogovorimo jednu ozbiljnu utakmicu sa Vardarom, na kojoj bismo proverili spremnost i formu pred početak sezone-izneo je Vujović novinarima osnove pripremnog plana.\nJa uvek postavljam lestvicu dosta visoko i potom pomažem, ali i zahtevam od igrača da je preskoče. Oni koji to ne uspeju znači da nisu spremni da odgovore zadacima i ciljevima i često i sami odustanu. Odnos, zalaganje, ponašanje tih momaka moraju da budu na visokom nivou i u skladu sa renomeom kluba i zemlje iz koje dolaze. To je ključno polazište u našem nastojanju da ovde napravimo nešto veliko, da animiramo što veći broj dece da nas gledaju i da počnu da treniraju rukomet. Ali, vidim da je atmosfera pozitivna, momci su dobri, trudimo se da selektiramo ekipu po nekom evropskom kriterijumu, da ih imamo što se kaže “i na kilogram i na metar”. Znamo da su pred nama veliki izazovi i velike obaveze, pa se tako i određujemo u nekoj selekciji.\nE to je pravo pitanje! Sigurno je da ćemo nastojati da taj naš “roster” bude što veći i jači, da imamo veliki broj kvalitetnih igrača koje ćemo moći da rotiramo i da im sačuvamo svežinu za najvažniji deo sezone. Imamo, naravno, i neke svoje kriterijume u toj selekciji. Ja nisam za dovođenje nekakvih legionara, isluženih igrača kojima je cilj samo da produže karijere, već za mlade i igrače u naponu snage, spremne da rade i napreduju. Imamo dosta mlad tim i zbog toga što neki stariji igrači jednostavno nisu videli sebe u ovom projektu. U svakom slučaju, za mene su najbolji ovi koji su sada tu. Nismo kompletni, nekolicina igrača je sa kadetskom i juniorskom reprezentacijom i fale još dvojica igrača, koji bi trebalo da ponesu epitet pojačanja i koji bi trebalo da nam se priključe na Zlatiboru.\nMojim dolaskom, a i bez toga, Železničar je favorit za oba domaća trofeja i to se sada postavlja pred nas i kao cilj i kao imperativ. Naše ambicije su i da u SEHA ligi popravimo utisak koji su poslednjih godina ostavljali srpski klubovi, a znamo svi da su zauzimali poslednja mesta. Čeka nas, naravno, nastup i u Evropi, za početak smo dobili rivala iz Luksemburga i sada svi na osnovu toga zaključuju da smo mi apsolutni favoriti u tom dvomeču. Luksemburg jeste daleko iza Srbije na nekoj evropskoj rang listi, ali podsetiću da je ta ekipa pre par sezona eliminisala Vojvodinu i već to je dovoljan signal za upozorenje. Naravno, želimo da i u Evropi postignemo neki značajan rezultat i verujem da ćemo se dobro pripremiti za prvog rivala-rekao je Vujović na prvom “Željinom” okupljanju.


SRBIJA OKRENUTA DOMAĆIM I GOSTIMA IZ REGIONA, STRANIH TURISTA GOTOVO DA NEMA Devizni priliv manji za skoro 30 odsto, kaže direktorka TOS - Biznis.rs\nBiznisIntervjuIzdvajamoSrbijaTurizamU fokusuVesti 28.10.20. 11:48 (Poslednja izmena 13.11.20. u 11:07) Marija Jovanović 6\nZbog pandemije korona virusa turizam je samo u prvih šest meseci, na svetskom nivou, pretrpeo štetu veću od 450 milijardi dolara. To je, globalno...\nZbog pandemije korona virusa turizam je samo u prvih šest meseci, na svetskom nivou, pretrpeo štetu veću od 450 milijardi dolara. To je, globalno gledano, pet puta veći gubitak nego 2009. godine usred svetske ekonomske i finansijske krize, kaže za Biznis.rs direktorka Turističke organizacije Srbije (TOS) Marija Labović.\n„Kada je Srbija u pitanju, prema podacima NBS, u prvih osam meseci ove godine, ostvaren je devizni priliv od turizma u iznosu od 668 miliona evra, što je za 27 odsto manje u odnosu na isti period prošle godine“, napominje Labović.\nU 2019. godini, Srbija je zabeležila rekordan devizni priliv od turizma koji je iznosio 1,436 milijardi evra.\n„Imali smo sve razloge da verujemo da će se taj trend nastaviti, ali je Covid-19 uticao na to da turizam bude jedna od najjače pogođenih privrednih grana. Velike gubitke za turističku privredu u određenoj meri umanjilo je povećanje broja domaćih turista, ali mahom na destinacijama van velikih gradova. Najveće gubitke pretrpela je turistička privreda u velikim gradovima“, ističe direktorka TOS.\nTokom januara i februara ove godine u našoj zemlji boravilo je ukupno 453.728 turista, što je za 21,4 odsto više u odnosu na isti period 2019. godine. Međutim, pandemija korona virusa zatvorila je granice i uvela ograničenja što je dovelo do pada turističkog prometa koji je za prvih osam meseci ove godine 49 odsto manji u odnosu na period januar-avgust 2019. godine, objašnjava Labović.\n„Posle višemesečnog pada turističkog prometa – u avgustu domaći turisti beleže rast od preko 25 odsto kada su u pitanju dolasci pre svega na planine i u banje u Srbiji. Broj noćenja domaćih turista u julu u odnosu na isti mesec prošle godine manji je za svega 3,2 odsto, u junu je taj pad bio 17 odsto, a mesec dana ranije čak -76 odsto“, navodi naša sagovornica.\nU avgustu su strani turisti u Srbiji ostvarili 80.160 noćenja, što je za 83,7 odsto manje nego u istom mesecu prošle godine, objašnjava Labović i dodaje da je TOS u ovom trenutku najviše orijentisan ka domaćim turistima i onima koji dolaze iz regiona.\n„Nameravamo da poseban akcenat stavimo na zemlje bivše Jugoslavije, region, i ona emitivna tržišta sa kojih poslednjih godina imamo najviše turista, a teritorijalno su nam najbliži i imaju lak pristup Srbiji kopnenim saobraćajem“, navodi direktorka TOS.\nCilj je, kako napominje, i da turisti sa udaljenih destinacija ne zaborave našu zemlju, pa TOS intenzivno radi na projektima promocije Srbije.\n„Krajem prošle godine TOS je obezbedio veliki projekat koji finansira Evropska turistička komisija, i uz pomoć tih sredstava sada se radi pojačana onlajn kampanja kako u Kini tako i u SAD. Imali smo i uključenja uživo, putem čuvene Alibabine platforme Fligi, a potpisali smo sporazum i sa jednom od najpoznatijih turističkih internet kompanija Tuniu u Kini. Državljani te zemlje nam već daju signale da će Srbija biti prva destinacija u Evropi koju će posetiti nakon krize”, kaže naša sagovornica.\nKada je reč o predstojećoj zimskoj sezoni, rezervacije turista za zimovanje i novogodišnje praznike uveliko su u toku.\n„Zimski centri su spremni za doček gostiju, na nekim destinacijama popunjenost je već sada do 40 odsto, a ima i onih na kojima su kapaciteti gotovo popunjeni za novogodišnje praznike. Nadamo se da će se interesovanje domaćih turista za odmor u svojoj zemlji nastaviti, ali uz sve mere opreza“, zaključuje direktorka TOS.\nPRILIV DIREKTNIH STRANIH INVESTICIJA 1,8 MILIJARDI… Priliv direktnih stranih investicija od početka godine zaključno sa 6.…\nDEVIZNI PRIHOD OD TURIZMA MANJI ZA 18 ODSTO,… Svetski dan turizma, 27. septembar, Srbija je dočekala sa smanjenim…\nSRBIJA U REGIONALNO POVEZIVANJE ULAŽE 13 MILIJARDI… Srbija zahvaljujući političkoj stabilnosti ulaže 13 milijardi evra u regionalno…\nGUBICI43 PANDEMIJA883 SRBIJA1780 TURISTI66 TURISTIČKA ORGANIZACIJA SRBIJE16 TURIZAM391\n28.10.20. #1 Author\nNaravno da turističke agencije trpe najviše kad su granice zatvorene, a 90% njih radi isključivo inostranstvo, daleke ili egzotične destinacije. Sad su se konačno setili da se okrenu domaćem turizmu\n28.10.20. #2 Author\nBice bolje sledece godine\n28.10.20. #3 Author\nSmanjen broj turista, to je bilo i ocekivano.\n28.10.20. #4 Author\nSamo da se ne zakomplikuje,da ne mozemo ni na zimu nigde…\n29.10.20. #5 Author\nMa dovoljni smo i mi\n29.10.20. #6 Author\nNadajmo se da ce se sve sledece godine vratiti u normalu


Evrokup: Puna Morača, Džikićeva "osveta" i meč odluke | MeridianBetSport\nNaslovna Košarka Evropa Evrokup: Puna Morača, Džikićeva “osveta” i meč odluke\nEvrokup: Puna Morača, Džikićeva “osveta” i meč odluke\nSezonu u Evropi počeli su na obećavajući način, ali budućnost košarkaša Budućnosti (4-5) u Evrokupu sada zavisi od meča u 10. kolu i poslednjeg u 2017. godini, a protivnik je ekipa koja ih je savladala u prvoj međusobnom duelu, litvanski Lietkabelis (4-5).\nOba tima u Podgorici igraju za plasman u Top 16. Sastav Aleksandra Džikića biće eliminisan u dva scenarija: ukoliko Hapoel pobedi u Turskoj ili ako trijumf zabeleže i Galatasaraj i Ređo Emilija. Bilo koji drugi epilog šalje crnogorsku ekipu među 16 najboljih u Evrokupu.\nS druge strane, Lietkabelis ide na sve ili ništa. Pobeda ih ostavlja u takmičenju, dok će poraz značiti kraj već u grupnoj fazi.\nŽelite da se kladite na Budućnost? Proverite kvotu!\nU njihovom prethodnom susretu, Litvanci su u “Cido Areni” slavili sa 86:79 najviše zahvaljujući neverovatnoj partiji Adasa Juskevičijusa koji je utakmicu završio sa čak 31 poenom, uključujući čak devet trojki u prvom poluvremenu.\nIpak, glavna “poenterska” snaga Lietkabelisa leži u iskusnom Kšištofu Lavrinoviču koji prosečno beleži 13.6 poena, sledi Zanis Pejners sa 12.8, dok Juskevičijus ima prosek od 12.6 poena.\nBudućnost se i dalje najviše oslanja na Nikolu Ivanovića (14.4) i Kajla Gibsona (12.4). Takođe, Nemanja Gordić prosečno postiže 12.2 poena, ali uglavnom obavlja zadatke organizatora igre i igra ulogu “egzekutora” kada je to najpotrebnije.\n“Situacija je prilično jasna. Ukoliko želimo da prođemo dalje, moramo da pobedimo Lietkabelis. Svesni smo da postoje i drugi scenariji koji bi nas mogli odvesti u sledeću fazu, ali ne želimo da se oslanjamo na to”, poručio je trener Budućnosti, Aleksandar Džikić.\nNisu Podgoričani igrali savršeno u Evrokupu tokom prethodnih nekoliko nedelja. Ostvarili su samo jednu pobedu iz pet poslednjih mečeva, ali večerašnju utakmicu igraju u Morači koja bi napokon mogla da bude ispunjena do poslednjeg mesta.\nMnogo toga je “na stolu” i sigurno je da će se borba voditi i na mentalnom planu. Upravo u toj borbi svoju ulogu najbolje mogu da obave navijači.\nDodatan pritisak na gostujuće igrače može da bude i novi trener. Vitalij Černi je na klupi zamenio Artursa Stalbergsa posle serije očajnih rezultata. Međutim, od pomenute promene, Lietkabelis ima učinak od tri poraza i samo jedne pobede.\nBudućnost i Lietkabelis imaju možda i najslabije napade u takmičenju, ali tim koji trenutno deli prvu poziciju u ABA ligi sa Crvenom zvezdom ima nešto bolje brojke u defanzivi. Opet, Džikićevi puleni imaju najmanje blokiranih šuteva (1.1 po meču), pa bi gosti mogli da budu nešto agresivniji u reketu.\nBez obzira na to kakav će biti rasplet u grupi B, sudeći na osnovu prikazane igre u dosadašnjem toku sezone, ne samo u Evrokupu već i u regionalnoj ligi, Budućnost nesumnjivo zaslužuje mesto u sledećoj fazi takmičenja. Pobeda nad Lietkabelisom samo bi potvrdila kvalitet koji ekipa poseduje.\nPrethodni tekstOvako izgleda tim srpskih legionara u ACB ligi\nSledeći tekstSamo jedna turneja je ona prava – Novogodišnja turneja!


Rama u Zagrebu: Srbija prekršila sporazum CEFTA - Sputnjik Srbija\n14:02 16 April 2021\n08:22 05.12.2018 Preuzmite kraći link\nAlbanski premijer Edi Rama, povodom taksi koje su prištinske vlasti uvele na robu iz Srbije, pokušao je da krivicu prebaci na Beograd jer je, kako on tvrdi, Srbija ta koja je prekršila ugovor CEFTA.\nRama je na konferenciji za štampu u utorak u Zagrebu, nakon susreta sa hrvatskim premijerom Andrejem Plenkovićem, rekao da je Srbija prekršila ugovor CEFTA, da se Kosovo žalilo, ali nije bilo reakcija s druge strane, prenela je Hina.\nOn je pritom priznao da je povećanje carina od 100 odsto na proizvode iz Srbije „nenormalno“, ali je dodao i da je „situacija nenormalna“.\nBrod pun oružja: CIA Albancima šalje oružje radi preuzimanja severa\nPovodom optužbi o stvaranju „Velike Albanije“, Rama je rekao da se one uvek javljaju kada albanska strana na Kosovu, kako tvrdi, „s pravom nešto traži i kada Albanija i Kosovo razgovaraju o stvarima od zajedničkog interesa“.\nPremijer Rama je napomenuo da Tirana i Zagreb imaju „tradicionalno dobre odnose", i zahvalio Hrvatskoj na bezrezervnoj podršci Albaniji, "ali i kada je u pitanju priznavanje Kosova“.\nOn istakao da je „od početka rađanja Hrvatske, Albanija uvek bila uz svog prijatelja i da je Hrvatska uvek bila uz Albaniju“.\nRama je takođe podsetio da je tokom dana potpisana Izjava o strateškom partnerstvu dveju zemalja.\nHrvatski premijer Plenković je na istoj pres-konferenciji izjavio da Hrvatska želi dobre odnose sa svima, i Albanijom, i Kosovom, i Srbijom.\n„Želimo da se odnosi normalizuju i stabilizuju“, rekao je Plenković.\nRamu, koji je u Zagrebu učestvovao na samitu Srednjoevropske inicijative, primila je i hrvatska predsednica Kolinda Grabar Kitarović koja je tom prilikom, kako je saopšteno, izrazila „zadovoljstvo nastavkom hrvatsko-albanske saradnje na najvišem nivou“.\nRama se susreo i sa predsednikom hrvatskog parlamenta Gordanom Jandrokovićem, koji mu je tom prilikom zahvalio na „doprinosu albanske zajednice u Domovinskom ratu“.\nTokom razgovora, razmenjena su i mišljenja o situaciji na prostoru jugoistočne Evrope, navedeno je u saopštenju.


Sajam domaćih proizvoda „Naše je bolje“ u Bijeljini – Livač\nSajam domaćih proizvoda „Naše je bolje“ u Bijeljini\nStigla nam je i salata u plastenicima\n„Republika Srpska ima veliki potencijal u različitim privrednim granama i moramo da nađemo način da svoje proizvode što bolje predstavimo“, poručeno je na otvaranju Sajma domaćih proizvoda „Naše je bolje“, koji je održan u ponedjeljak, 16.12.2019. godine, u Bijeljini, a na kojem je predstavljeno 90 izlagača iz oblasti prehrambene, tekstilne, kožarske i namjenske industrije, ali i kućnih radinosti i starih zanata, kao i ponuda zdravstveno-turističkih centara u Republici Srpskoj.\nObraćajući se na otvaranju Sajma, ministar trgovine i turizma Republike Srpske Suzana Gašić istakla je da je cilj resornog ministarstva, koji je organizator Sajma, bio da se okupi što veći broj privrednika.\n„Uspjeli smo u svojoj najmeri. Možemo da vidimo veliki broj izlagača iz raznih oblasti naše privrede, a svi smo tu da bismo podržali rad privrednika i razvoj naše privrede. Ministarstvo trgovine i turizma, kao i Vlada Republike Srpske, uvijek je bila i biće tu za privrednike, kako bismo zajedničkim snagama rasli i razvijali privredu, da otvaramo radna mjesta i stvaramo što bolji ambijent za život u Republici Srpskoj”, rekla je Gašićeva.\nOna je navela da očekuje da će susretom privrednika biti ostvareni kontakti među njima i da istovremeno pokažu šta imaju, šta ima Republika Srpska i da tu ponudu što više približe potrošačima.\n„Očekivanja su da će se kroz Sajam potrošači još bolje upoznati sa našim proizvodima, vidjeti da je njihov kvalitet na zavidnom nivou i da će, i ubuduće, u trgovinama prepoznavati naše proizvode“, istakla je Gašićeva.\nSajam je svečano otvorila predsjednik Republike Srpske Željka Cvijanović poručivši da na tržištu postoji kvalitetna ponuda domaćih proizvoda koje treba kupovati, jer je to dobro i za privredni ambijent Republike Srpske i za zdravlje ljudi.\n„Pokušavamo da svi zajedno podižemo svijest o važnosti zaštite domaće proizvodnje, ali i svijest naših građana da kupujemo naše proizvode. Mi možemo da se pohvalimo našom ponudom koja je kvalitetna“, rekla je Cvijanovićeva.\nOna je istakla da je Sajam uspješan, jer predstavlja način da se uspostavi bolji poslovni ambijent, dobra saradnja među privrednicima i da svi zajedno promovišu ekonomski patriotizam.\nSajam u Etno-selu „Stanišići“ održan je u okviru kampanje „Naše je bolje“, koju Ministarstvo trgovine i turizma Republike Srpske sprovodi s ciljem promocije domaćih proizvoda i jačanja privrednih aktivnosti u Republici Srpskoj. Podršku u organizaciji pružili su i Udruženje mladih ekonomista Republike Srpske – UMEK i Područna privredna komora Bijeljina.\nU okviru Sajma dodijeljeni su i prigodni sertifikati svim izlagačima koji su učestvovali u promociji domaćih proizvoda na Sajmu domaćih proizvoda „Naše je bolje“.


Krivokapić uveo sankcije Rusiji, sada traži vakcine od Lavrova\nKrivokapić i Lavrov konstatovali su da Crna Gora i Rusija ove godine obilježavaju 310 godina od uspostavljanja zvaničnih političkih kontakta i 15 godina od uspostavljanja diplomatskih odnosa od obnove crnogorske samostalnosti.\n- U godini u kojoj Crna Gora i Ruska Federacija obilježava ove jubileje, postoji obostrana želja da se oni obilježe prigodnom kulturnom manifestacijom - konstatovano je tokom telefonskog razgovora Krivokapića i Lavrova.\nPodsećamo, prethodno je visoki predstavnik EU za spoljnu i bezbjednosnu politiku Žozep Borelj saopštio je da su se brojne zemlje pridružile sankcijama Evropske unije protiv Rusije zbog hapšenja ruskog opozicionara Alekseja Navaljnog u okviru novog režima ograničenja za kršenje ljudskih prava.\nMeđu njima su Crna Gora, Sjeverna Makedonija i Albanija.\nvakcine Zdravko Krivokapić Rusija\nRevakcinisano više od milion građana Srbije\nDr Ostojić: Tinejdžeri koji su gojazni najugroženiji od korone u dječjoj populaciji


GB 381: Konflikt kod Banja pokazuje da aktuelne vlasti ne mogu da nađu rešenje za Kosovo | Autonomija\n"Vučićev pokušaj da se na Kosovu poistoveti sa Slobodanom Miloševićem, koga je prilikom posete veličao, opasan je koliko i besmislen"\n„Konflikti do kojih je tokom posete došlo, bili režirani ili ne, samo potvrđuju da sa sadašnjim rukovodstvima u Beogradu i Prištini do rešenja nikada ne može da dođe. Trajni mir zahteva nove ljude sa obe strane. Građanski blok 381 se nada da će bar međunarodne bezbednosne snage sprečiti incidente kojima Vučićeva propala politika, u nedostatku izlaza za sebe, sada lako može da se okrene“, navodi se u saopštenju.\nPredsednik Građanskog bloka 381 Saša Janković rekao je da je Vučić danas „jasno rekao“ Srbima sa Kosova i Metohije da nema ništa da im kaže. „Bez rešenja, bez ideje, bez hrabrosti, bez budućnosti. To je Vučić, ali to ne sme da bude Srbija“, rekao je Janković, a navodi se u saopštenju.\nU saopštenju se ocenjuje i da su od Vučićeve politike odustali i ljudi koji su, kako se navodi, „do juče verovali njegovim lažima, a koje sada ni pod pritiscima i ucenama nisu hteli da u većem broju dođu na Vučićev propali Gazimestan dva“.\n„Vučićev pokušaj da se na Kosovu poistoveti sa Slobodanom Miloševićem, koga je prilikom posete veličao, opasan je koliko i besmislen. Dodatno zabrinjava njegovo zaoštravanje prema Nemačkoj i dalje približavanje (turskom predsedniku Tajipu) Erdoganu“, dodaje se u saopštenju.\nGrađanski blok 381 čine Pokret slobodnih građana, Zelena ekološka partija – Zeleni, Mađarski pokret, Šumadijska regija i Koalicija Tolerancija.


Nek poslanici građanima kuvaju, al’ prvo da probaju - Sputnjik Srbija\n07:17 26 Maj 2020\n17:00 10.04.2015 (osveženo 16:19 05.10.2015) Preuzmite kraći link\nGojkovićeva smatra da novčane kazne nemaju efekta, te da bi bilo veoma korisno za one poslanike koji stalno dobijaju kazne, a kojih, prema njenim rečima, nema mnogo, da pomažu građanima Srbije društveno korisnim radom.\nKako su novčane kazne mahom izricane predstavnicima opozicionih partija, njih smo i pitali šta misle o ovoj ideji.\nPredsednik Nove stranke Zoran Živković za Sputnjik kaže da inicijativa predsednice Parlamenta nije utemeljena u Ustavu i zakonu, niti u tradiciji parlamentarizma.\n„Ne postoji nikakav razlog za društveno korisnim radom za ljude koji se u parlamentu bore za stavove onih koji su ih izabrali da uđu u taj visoki dom“, kaže Živković.\nOn dodaje da atmosferu u Skupštini uvek kreira vlast i ističe da niko u Evropi, još od Hitlera, nije predlagao društveno koristan rad za političare.\nMarko Đurišić, šef poslaničke grupe SDS-a, za Sputnjik kaže da predsednica Parlamenta, umesto ovakvih inicijativa, treba više da se posveti svom poslu, odnosno vođenju Skupštine.\n„Glavni problem u radu parlamenta, u poslednjih godinu dana, je rukovodstvo koje ne omogućava da se u Skupštini vodi normalna demokratska rasprava“, tvrdi Đurišić.\nGrađani Beograda, međutim, ne misle da je društveno koristan rad, kojim bi političari zamenili plaćanje kazni zbog neprimerenog ponašanja u Skupštini, loša ideja.\nOni poslanicima, između ostalog, predlažu da pomažu penzionerima, da umesto njih čekaju u redu za lekove, da idu u nabavku i kuvaju im, ali, kako neko reče, da prvo probaju. I to sve kako bi videli da li od penzije može da se živi.\nPredstavnicima vladajuće koalicije preporučuju da pomognu u čišćenju terena za „Beograd na vodi“, a parlamentarcima iz redova opozicije da pomažu u narodnim kuhinjama.\nAforističar Bojan Ljubenović, autor rubrike TRN u listu Novosti, kaže za Sputnjik da je predsednica Parlamenta ovom idejom praktično došla na njegov teren, jer je on odavno govorio da bi za poslanike bilo najbolje da ne rade ništa.\n„Ovo što sada rade je društveno štetan rad. Kada bi se malo primirili, prestali toliko da brinu o narodu i prebacili se da rade nešto drugo, to bi onda zaista bilo društveno korisno za čitavu Srbiju“, poručuje Ljubenović.\nOstaje da se vidi da li će inicijativa o društveno korisnom radu za poslanike ostati samo na nivou ideje.\nZasad će građani svoje izabrane predstavnike gledati isključivo u skupštinskim klupama, u nadi da će njihov rad u srpskom parlamentu biti od koristi za društvo.\ndruštveno koristan rad, parlament, poslanici, Zoran Živković, Maja Gojković, Marko Đurišić, Srbija


Bitka za centar Severodonjecka, Peskov: Glavni cilj operacije "zaštita Luganska i Donjecka" - Izazov\nBitka za centar Severodonjecka, Peskov: Glavni cilj operacije „zaštita Luganska i Donjecka“\nRadio-televizija Srbije\t 14. juna 2022. 05:53\nU ukrajinskom raketnom napadu na pijacu u Donjecku poginule su najmanje tri osobe, uključujući jedno dete, a 18 ljudi je povređeno, saopštio je štab teritorijalne odbrane proruskih snaga. Načelnik Luganske oblasti tvrdi da su u Severodonjecku ruske jedinice raznele sve mostove koji vode ka gradu.\nSa druge strane, kaže da ipak postoji "neki pristup" gradu. Kako tvrdi, područje oko fabrike, gde se sklonilo oko 500 civila, i dalje kontrolišu ukrajinske snage.\nOve nedelje najavljuje se i važna poseta lidera Francuske, Nemačke i Italije Kijevu. Nijedan od njih nije bio u Ukrajini od početka rata, a zapadni mediji navode da bi Emanuel Makron, Olaf Šolc i Mario Dragi sa Volodimirom Zelenskim trebalo da razgovaraju o obnovi zemlje i mogućem dobijanju statusa kandidata za članstvo u Evropskoj uniji.\nJelisejska palata još nije potvrdila dolazak Makrona u Kijev, uz napomenu da se razmatra više opcija. Obilazeći međunarodni sajam vojne opreme u Parizu, Makron je ocenio da saradnja u oblasti odbrambene industrije u Evropskoj uniji mora da bude pojačana.\nUprkos uvođenju šest paketa sankcija, Moskva naglašava da je u prvih 100 dana rata u Ukrajini od izvoza nafte i gasa zaradila 93 milijarde evra, a većina fosilnih goriva poslata je u Evropsku uniju.\nŠef evropske diplomatije Žozep Borelj, u intervjuu za francuski list Žurnal di dimanš, kaže da će Evropa morati da koegzistira s Rusijom nakon završetka sukoba i da se zato moraju uložiti svi napori da se održi dijalog s Moskvom.\nPucnjava i u Filadelfiji, ranjena dva policajca\nNapadač iz Čikaga uhapšen nakon potere\nProruske vlasti: Ukrajinske snage konstantno granatiraju Donjeck\nŠpanski borbeni avion presreo let Izidžeta nakon lažne pretnje bombom\nMladić nestao u Zapadnoj Moravi kod Kruševca, strahuje se da se utopio\nMakron rekonstruisao vladu i pozvao nove ministre da budu ambiciozni i spremni na…\nČučković: Beograd da postane solidarno mesto za život\nČikago, pucnjava na paradi povodom Dan nezavisnosti\nVremenska prognoza 5. jul\nVajfertovi dani, u čast tradiciji proizvodnje piva dugoj 300 godina\nPoljak uhapšen zbog ubistva novinara de Fraja\nVučić sa polaznicima „Barvalipe“: Potrebni smo jedni…\nKome je najteže pod vedrim nebom na visokim temperaturama\nDa li će izgradnja brze saobraćajnice Požarevac-Golubac podeliti…\nMakron rekonstruisao vladu i pozvao nove ministre da budu ambiciozni i…


KORONA JE NAJVEĆI IZAZOV ZA KOMPANIJE\nIzvor: Alo.rs/Tanjug/E.N./Lokalne novine | Obrenovac, 21.01.2021.\nUslovi za preduzetničko poslovanje su nepovoljni\nOvo su rezultati istraživanja koja su sprovedena među najuspešnijim kompanijama kod nas.\nIstraživanje sprovedeno u 2020. među najušpesnijih kompanijama u Srbiji pokazalo je da 82 odsto ispitanika smatra neizvesnost izazvanu pojavom pandemije kovid-19 najvećim izazovom za dalji rast i razvoj svoje kompanije, rezultati su istraživanja EY Preduzetnički barometar.\nRezultati te studije ukazuju na to da 40 odsto preduzetnika ne namerava da odloži planirane investicije uprkos pojavi pandemije u 2020. godini.\nIstraživanje je sprovedeno u okviru projekta EY Preduzetnik godine, pod pokroviteljstvom Ministarstva privrede Srbije, a obuhvatilo je 110 najuspešnijih preduzetnika u Srbiji, među kojima 66 odsto preduzetničkih kompanija pripada porodičnim biznisnima.\nIstraživanje sprovedeno onlajn upitnikom pokazalo je da je 81 odsto ispitanika iskoristilo meru pomoći Vlade Srbije u vidu uplate minimalne zarade po zaposlenom.\nViše od polovine anektiranih preduzetnika (55 odsto) izjavilo je da su uveli nove proizvode ili prilagodili stare, da bi se izborili sa krizom koja je zahvatila čitav poslovni svet još od početka marta 2020.\nTakođe, istraživanje je pokazalo da 71 odsto preduzetničkih kompanija u najvišoj meri stavlja u fokus ekološku svest i održivost poslovanja, dok 73 odsto ispitanika identifikuje probleme na strani prodaje kao najveći faktor rizika.\nNjih 59 odsto smatra da su uslovi za preduzetničko poslovanje nepovoljni.\nTrendovi odnosa vlasništva i angažovanja u preduzetništvu po polu su se, u odnosu na prethodno istraživanje, donekle pomerili u korist žena, te je u 2020. godini 27 odsto vlasnica kompanija među anketiranima u odnosu na 23 odsto u 2019. godini.\nI dalje je najviše fakultetski obrazovanih preduzetnika - 75 odsto u odnosu na 73 odsto u 2019.\nTradicionalno, proizvodnja je najzastupljenija kod srpskih preduzetnika (53 odsto), a sve više je i IT kompanija koje pružaju širok dijapazon softverskih i hardverskih rešenja (11 odsto), pokazalo je peto po redu istraživanje - EY Preduzetnički barometar.\nPreduzetnici u Srbiji, su prema rezultatima EY Preduzetnički barometar istraživanja u izuzetno malom procentu (četiri odsto) mogli da nesmetano nastave poslovanje van poslovnih prostorija.\nKako je sapšteno, ovako nizak procenat nije iznenađenje, jer je veliki procenat (53 odsto) ispitanika angažovano u oblasti proizvodnje.\nEY Preduzetnički barometar je godišnje istraživanje koje ima za cilj da istraži na direktan način pitanja, očekivanja i potrebe domaćih preduzetnika na osnovu kvalitativne i kvantitativne analize domaćeg preduzetničkog ambijenta.\nProgram EY Preduzetnik godine na globalnom nivou postoji više od 30 godina, a u Srbiji ustanovljen je 2012. godine.\nOd tada je kroz opsežna istraživanja tima kompanije EY prošlo više od 200 domaćih firmi koje zapošljavaju gotovo 20.000 ljudi.


Za EU važna reforma pravosuđa i državne uprave | EurActiv Srbija\nZa EU važna reforma pravosuđa i državne uprave\nObjavljeno : 24.09.2012.\t Tweet\nEvropska komesar za proširenje Štefan File (Fule) rekao je 24. septembra u Briselu da se od Srbije kao zemlje koja ima status kandidata očekuje da uskladi pravosuđe i državnu upravu sa pravnom tekovinom EU. On je u razgovoru sa ministrom pravde i državne uprave Srbije Nikolom Selaković rekao da bi Srbija trebalo i dalje da bude usredsređena na kriterijume u oblasti vladavine prava, pre svega na reformu pravosuđa i borbu protiv korupcije i organizovanog kriminala, kako bi napredovala ka EU. Selaković je rekao da ne očekuje pozitivnu ocenu u godišnjem izveštaju Evropske komisije o napretku Beograda, navodeći da će od poboljšanja sistema pravosuđa zavisiti i dobijanje datuma za početak pregovora sa EU.\n"U predstojećem izveštaju o napretku biće razmotreno u kojoj meri je Srbija ispunila kriterijume za članstvo. Ključna oblast na koju Srbije treba i dalje da bude usredsređena jeste vladavina prava: važna pitanja na koje će Srbija morati da odgovori da bi napredovala ka EU jesu kako da pospeši reformu pravosuđa i kako da borbu protiv korupcije i organizovanog kriminala učini delotvornijom", navodi se u saopštenju evropskog komesara za proširenje.\nFile je naveo da Komisija očekuje od srpske vlade da, nakon nedavnih odluka Ustavnog suda, razvije na osnovu temeljnog preispitivanja novu strategiju i akcioni plan za reformu pravosuđa.\nOn je rekao da je ohrabren time što su reforma pravosuđa i državne uprave u središtu delovanja novog sprskom ministra pravde i naveo da je Evropska komisija spremna da savetuje i podrži Srbiju u tim naporima, uključujući i kroz pretpristupne fondova.\nMinistar pravde i državne uprave Srbije Nikola Selaković rekao je da ne očekuje pozitivnu ocenu u godišnjem izveštaju Evropske komisije o napretku Beograda, navodeći da će od poboljšanja sistema pravosuđa zavisiti i dobijanje datuma za početak pregovora sa EU.\nOn je novinarima, posle sastanka sa Fileom i generalnim direktorom Generalnog direktorata za proširenje EU Stefanom Saninom izjavio da su mu oni predočili da aktivnosti Srbije i onoga što ona bude radila da poboljša sistem, "konkretno, u okviru nadležnosti Ministarstva pravde, jesu nešto od čega zavisi i datum za otpočinjanje pregovora".\nSrpski ministar pravde rekao je da je sa Fileom i Saninom razgovarao o stanju u pravosudnom sistemu i ciljevima. "Predočeno je akutelno stanje, mere na kraći i na srednji rok koje ćemo primenjivati, kako bismo to stanje rešavali, poboljšavali i našu zemlju približavali dobijanju datuma za otpočinjanje pregovora sa EU", rekao je Selaković.\nOn je dodao da je sa evropskim zvaničnicima razgovarao i o borbi protiv organizovanog kriminala i korupcije, što je, kako je istakao, prioritet vlade u kojoj je on ministar, zajedno sa stvaranjem nezavisnog, nepristrasnog i jakog pravosuđa i dostupnosti pravde svim građanima Srbije, bez obzira u kom njenom delu žive.\n"Tu smo dobili maksimalnu podršku EU za jačanje mehanizama za borbu protiv organizovanog kriminala i korupcije s jedne strane, a sa druge, potpunu otvorenost za razmenu i dobijanje iskustava kakvih Srbija u toj oblasti u ovom trenutku nema", ukazao je on.\nKao kratkoročne ciljeve njegovog ministarstva on je istakao vraćanje u sistem neizabranih sudija i tužilaca, rešavanje velikog broja zaostalih, "skoro zastarelih predmeta" u srpskom pravosuđu i izmenu postojeće mreže sudova i tužilaštava. "To je neophodno da bi se stvorili uslovi za sprovođenje ciljeva na srednji i duži rok", naveo je Selaković.\nKao srednjoročne ciljeve, srpski ministar pravde izdvojio je jačanje nezavisnosti i nepristrasnosti sudija i tužilaca, kroz jačanje uloge Državnog veća tužilaca i Visokog saveta sudstva.\nOn je dodao da je cilj "i više fokusiranje njihove pažnje na druge probleme koji su narasli zato što su bili zapostavljeni, kao što je definisanje kriterijuma za ocenu novoizabranih na period od tri godine, jačanje disciplinske odgovornosti samih sudija i tužilaca i jačanje mehanizama za ocenu te disciplinske odgovornosti".\nKao poseban cilj, što je, prema njegovim rečima, naišlo na veliko odobravanje srpskih partnera iz EU, Selaković je naveo i jačanje uloge pravosudne akademije kao mehanizma za ulazak sudija i tužilaca u sistem.\n: Brisel čeka rezultate od nove vlade Srbije\n: Šokenhof: Ne tražimo priznanje Kosova, nema novih uslova\n: Izvori EU: Nepromenjeni uslovi za pregovore\n: Šulc ipak demantovan, radi se na strategiji za Kosovo\n: Kosovo ipak uslov?\n: Odluka o fusnoti - Dačićev adut za posetu Briselu\n: EU od Srbije očekuje konkretne korake\n: Ponovo polemika o reizboru sudija\n: Lajčak: Srbija na prekretnici


UNIQA osiguranje oficijelna osiguravajuća kuća Sarajevo Grand Prix-a - Muški Portal\nMuški Portal » Business » UNIQA osiguranje oficijelna osiguravajuća kuća Sarajevo Grand Prix-a\nVeliki broj domaćih i stranih biciklista, profesionalaca i rekreativaca, na „Sarajevo Grand Prix“ utrci podržalo je i UNIQA osiguranje. „Misli šta je sve moguće“ jedna je od motivirajućih poruka kojom je ova osiguravajuća kuća dala podstrek svim učesnicima Sarajevo Grand Prix-a kako bi pružili svoj maskimum u obaranju Guinnessov-og rekorda u najdužoj biciklističkoj liniji na svijetu.\nOsim podrške ovom sportskom događaju, UNIQA je iskoristila priliku da prisutne podsjeti na najveće bogatstvo u životu – zdravlje, dijeleći im jabuke sa porukom „Misli zdravlje prije svega“. Učesnici Sarajevo Grand Prix-a imali su priliku i ovjekovječiti fotorafijom svoje učešće na ovom jedinstvenom događaju u UNIQA 3D art kutku posebno osmišljenom za ovu priliku.\n„Ponosni smo što smo bili oficijelna osiguravajuća kuća ovog prestižnog i najvećeg sportskog takmičenja u BiH jer biciklizam kao jedan od najljepših rekreativnih sportova doprinosi očuvanju našega zdravlja. Posebno nam je drago što su učesnici Sarajevo Grand Prix-a zaista pokazali šta je sve moguće kada zajedno idemo prema cilju i oborili najavljeni Gusinessov rekord čime je Bosna i Hercegovina izborila još jedno mjesto u ovoj svjetski slavnoj zbirci rekorda. Bilo je zadovoljstvo biti dijelom ove pozitivne priče“, izjavila je Vildana Skorupan, Stručni saradnik za marketing UNIQA osiguranja.\nRelated ItemsBosna i HercegovinaGrand prixmarketingSarajevosarajevo grand prixUniqa osiguranjeZdravlje


Crna Gora planira novi tender za istraživanje nafte i gasa u podmorju | Ekonomist\nCrna Gora planira novi tender za istraživanje nafte i gasa u podmorju\nTender za istraživanje nafte i gasa u crnogorskom podmorju, drugi po redu, trebalo bi da bude raspisan u narednoj godini, u cilju potpisivanja ugovora o istraživanju i proizvodnji ugljovodonika, saopštila je ministarka ekonomije, Dragica Sekulić.\n– Što se tiče budućih aktivnosti, svakako da dosadašnjim dodjeljivanjem ugovora nismo završili ovaj proces. Naš plan je da što više koncesionara uvedemo u našu off-shore teritoriju, ali taj proces mora ići ciklično – rekla je Sekulić u intervjuu agenciji Mina-business.\nPrema njenim riječima, nakon završenog jednog tenderskog procesa 2014. godine, planiraju i drugi, koji bi trebalo da se realizuje u narednoj godini.\n– Proces istraživanja nafte i gasa u crnogorskom podmorju teče u skladu sa radnim programom koji je sastavni dio ugovora o istraživanju i proizvodnji ugljovodonika. Kompanije Eni i Novatek privode kraju elaborat o procjeni uticaja na životnu sredinu za seizmička istraživanja za koji su u proteklom periodu sprovedene javne rasprave – podsjetila je Sekulić.\nKada taj proces bude završen i nakon što Agencija za zaštitu životne sredine izda neophodnu dozvolu, počeće 3D seizmička istraživanja. Potom će uslijediti faza obrade prikupljenih podataka i interpretacija rezultata, a nakon toga, u drugoj polovini naredne godine, će se pristupiti prvom istražnom bušenju, navela je Sekulić.\nGrčka kompanija Energean, kako je dodala, takođe izvodi radove predviđenom dinamikom i u skladu sa ugovorima, a u ovom trenutku je u fazi izrade procjene uticaja na životnu sredinu za 3D seizmička istraživanja.\nAzijske berze: MSCI Asia Pacific Index blizu rekordnih nivoa


Trnovčani, pokažite svoju humanost – odazovite se akciji dobrovoljnog darivanja krvi! – Aktualno hr\nTrnovčani, pokažite svoju humanost – odazovite se akciji dobrovoljnog darivanja krvi!\nGradsko društvo Crvenog križa Varaždin, u suradnji sa Zavodom za transfuzijsku medicinu Zagreb, organizira akciju darivanja krvi za mještane Općine Trnovec Bartolovečki.\nAkcija će se provesti 8. ožujka 2021. godine, od 11,00 do 15,00 sati u prostorijama DVD Trnovec Bartolovečki, Široke ledine bb.\nGDCK Varaždin ovim putem poziva sve koji žele učiniti dobro djelo, a ujedno i nekome spasiti život, da se odazovu na ovu humanu akciju


Air Serbia beleži rast online prodaje - Aviatica\nAir Serbia beleži rast online prodaje\nViše od trećine aviokarata kupljeno preko interneta i online prodajnih platformi aviokompanije Air Serbia.\nOd početka obnove avio-saobraćaja u maju do kraja novembra 2020, preko online prodajnih kanala aviokompanije Air Serbia kupljeno je 38,1 posto aviokarata, navodi se u saopštenju ove kompanije. To predstavlja rast od 30,6 posto u odnosu na isti period u prethodnoj, 2019. godini.\nPored nedavnog uvođenja mobilne aplikacije i kontinuiranog unapređivanja sajta nacionalne aviokompanije, trendu rasta online prodaje doprinosi činjenica da je reč o beskontaktnom i bezbednom modelu, koji je posebno pogodan u aktuelnim okolnostima pandemije koronavirusa.\n„Konstantno radimo na unapređivanju digitalnih kanala prodaje kako bismo olakšali pretragu i rezervaciju letova i omogućili personalizovane ponude. Težimo integraciji veb stranice i mobilne aplikacije sa ciljem kreiranja jedinstvenog korisničkog iskustva za naše putnike, u bilo kom trenutku i bez obzira na to gde se nalaze. Krajnji cilj nam je da stvorimo besprekorno i sveobuhvatno rešenje, pružajući našoj rastućoj bazi korisnika funkcionalnosti na više platformi“, izjavio je Jirži Marek, direktor za komercijalu i strategiju Air Serbije.\n(Saopštenje aviokompanije Air Serbia)


Tržnice i pijace – PIJACE PO EVROPSKIM STANDARDIMA\nTržnice i pijace / Razno / PIJACE PO EVROPSKIM STANDARDIMA\nDruštvo “Tržnice i pijace” posjeduje Sertifikat kojim se potvrđuje da je Analiza rizika kritičnih kontrolnih tačaka u Društvu u skladu sa normom HACCP i Sertifikat koji potvrđuje da je sistem menadžmenta kvalitetom u Društvu u skladu sa normom ISO 9001:2008, što je od neprocjenjivog značaja za naše Društvo i poslovanje.\nUvođenje ovih standarda poboljšalo je poslovne procese i kvalitet usluga, a istovremeno smo usaglasili poslovanje sa Zakonom o bezbjednosti hrane. Takođe, motivi za sertifikaciju su i poboljšanje ugleda i konkurentne sposobnosti na tržištu.\nSerifikati podrazumijevaju redovne kontrole od strane Instituta za certificiranje sistema, kao i pravljenje polugodišnjih izvještaja o realizaciji i praćenju kritičnih kontrolnih tačaka. Ovih dana je rađena jedna od kontrola. koja je pokazala da ispunjavamo najstrože kriterijume, a ujedno smo usvojili i nova saznanja i iskustva, koja će nam koristiti u daljem unapređenju usluge.


Posjeta tima Svjetske banke JUDZKS\nInformacije o Ustanovi Arhiva novosti iz Ustanove Posjeta tima Svjetske banke JUDZKS Web Sajt\nTim Svjetske banke posjetio JU Dom zdravlja KS\nTim Svjetske banke predvođen regionalnom direktoricom Ellen Goldstein (Country Director for South East Europe countries), te novom menadžericom za BiH Tatianom Proskuryakovom u utorak, 2. decembra 2014. godine u 12.00 sati posjetili su menadžment JU Dom zdravlja KS gdje im je dobrodošlicu poželjela generalna direktorica ustanove, prim.dr Dženana Tanović.\nCilj posjete je uvid u rezultate dosadašnjih provedenih projektnih aktivnosti koje se odnose na adaptacije i opremanje ambulanti porodične medicine, informatizaciju primarne zdravstvene zaštite, te provođenje obuke iz domena porodične medicine.\nTom prilikom, prim.dr Dženana Tanović upoznala je tim Svjetske banke sa organogramom JU Dom zdravlja KS, te je istakla da je služba porodične medicine u ustanovi jedna od respektabilnijih i da se po profesionalnom znanju može porediti sa istim službama širom Evrope.\n- Naši ljekari se kontinuirano educiraju i pri tome im upravo pomaže značajna finansijska potpora Svjetske banke koja je pomogla pri implementiranju projekta „Jačanje zdravstvenog sektora u primarnoj zdravstvenoj zaštiti“, a uz posredovanje i podršku Ministarstva zdravstva FBiH. U okviru navedenog projekta adaptirano je i opremljeno 65 ambulanti porodične medicine i jako smo zahvalni Svjetskoj banci i Ministarstvu zdravstva FBiH, jer timovi porodične medicine sada rade u optimalnim uslovima koji su standardizirani u svim ambulantama naše ustanove. Ističem da je veoma važna i informatizacija sistema čije provođenje je u završnoj fazi, a u okviru ovog procesa JU Dom zdravlja KS dobila je 600 računara sa pratećom opremom, kazala je prim.dr Dženana Tanović.\nGeneralna direkorica JU Dom zdravlja KS istakla je da je i oko 200 timova porodične medicine uključeno u proces certificiranja u okviru programa „Uspostavljanje sistema sigurnosnih standarda u primarnoj zdravstvenoj zaštiti“, a provodi ga Agencija za kvalitet i akreditaciju u zdravstvu u FBiH u saradnji sa Federalnim ministarstvom zdravstva.\nRegionalna direktorica Ellen Goldstein izjavila je da je zadatak tima Svjetske banke da sagleda dosadašnje rezultate u implementiranju projekata, te da se izvrši kvalitetna evaluacija.\n- Interesiraju nas i problemi sa kojim se suočavate u svakodnevnom radu. Primjećujem da imate veliki nivo entuzijazma, te da ostvarujete dobre rezultate uprkos teškom ambijentu u BiH. Iz iskustva znam da je najvažniji element uspjeha projekta liderstvo zemlje, kazala je na kraju Goldstein.


Direktor "Samsunga" podneo ostavku "Stiže kriza BEZ PRESEDANA"\nDirektor kompanije "Samsung elektroniks" Kvon Oh Hjun podneo je danas ostavku, rekavši da se južnokorejski tehnološki gigant suočava sa "krizom bez presedana", iako se u trećem kvartalu očekuje rekordan profit.\nKvon je podnio ostavku u vreme kada se kompanija oporavlja od skandala zbog kojeg je Li Džae Jong, de fakto šef kompanije i naslednik "Samsunga", završio u zatvoru.\nProcenjuje se da je kompanija u periodu od jula do septembra ostvarila operativni profit od 12,8 milijardi dolara, što je rekordna kvartalna vrednost.\nProdaja je povećana za 29,65 odsto na godišnjem nivou, a najviše je napredovao posao sa poluprovodnicima, prenio je AFP.\nUprkos ovakvim poslovnim rezultatima, Kvon je rekao da je kompanija u velikoj krizi i da se on povlači.\n- Srećom, kompanija sada ostvaruje najbolje rezultate u svojoj istoriji, ali to je samo posledica odluka i ulaganja iz prošlosti - rekao je Kvon.\nNaslednik "Samsunga" osuđen na PET GODINA ZATVORA, spisak krivičnih dela OGROMAN\nOn je dodao da smatra da je došlo vreme da kompanija dobije novo, mlađe rukovodstvo, koje će se bolje nositi sa izazovima industrije informacionih tehnologija, koja se brzo menja.\nPANIKA U SEULU Hitno evakuisana zgrade "Samsunga" posle dojave o eksplozivu\nDegutant Ostali diskutanti rade???\nDa nastavimo Najbolje je da bude strucno rukovodstvo iz Srbije.


Uređenje platoa ispred Centra za kulturu Lazarevac – GEM info\nUređenje platoa ispred Centra za kulturu Lazarevac\nPočela je rekonstrukcija platoa ispred Centra za kulturu. Nakon uređenja prilaznog stepeništa ovom objektu kulture, GO Lazarevac finansirala je i rekonstrukciju platoa, koji se u ovom slučaju koristi i za brojne događaje tokom leta. Dobra saradnja Centra za kulturu i opštine je na izuzetnom nivou a nakon sastanka direktorke ove ustanove i predsednika opštine najavljeno je i uređenje “Male scene”.\nPored najsavremenije audio i vizuelne opreme, renovirane bioskopske sale i uređenja spoljnih stepenica, lazarevački Centar za kulturu dobiće i u potpunosti renoviran plato ispred ustanove. Nakon godina čekanja na uređenje ovog prostora, GO Lazarevac iz budžeta je izdvojila sredstva za rekonstrukciju platoa. Radove je obišao predsednik opštine Bojan Sinđelić i pohvalio zaposlene u ovoj ustanovi.\nPlato ispred centra imaće istu površinu ali će dobiti nov, savremen i uređen izgled. Za nova ulaganja, direktorka Stela Stanišić kaže da su plod dobre saradnje sa lokalnom samoupravom. Prošle godine završene su i rekonstruisane stepenice ali će ovaj plato svakako doprineti da publika uživa u programu koji se tokom leta organizuje napolju.\nNakon sastanka direktorke ustanove i predsednika opštine potvrđeno nam je da je u planu i početak uređenja male scene.\nLazarevac je pred kraj 1977. godine dobio ustanovu za kulturu od izuzetnog značaja. Objekat je površine 2.745 metar kvadratnih sa Modernom galerijom od 1.110 m² i stalnom postavkom koja je legat Leposave Lepe Perović. Tokom godine u ovoj ustanovi realizuju se brojni koncerti, pozorišne predstave za decu i starije, promocije, izložbe ali i filmski programi.\nŠeruj post "Uređenje platoa ispred Centra za kulturu Lazarevac"\n← Na 10. smotri folklora 400 veterana u subotu na sceni CZK Lazarevac\nUspešna prolećna akcija dobrovoljnog davalaštva krvi, prikupljeno 130 jedinica krvi →


Kada je reč o minimalističkom stilu uređenja, čini se da se IKEA nameće kao najlogičniji izbor.\nNudeći svima onima koji cene manje naspram više, u pogledu uređenja prostora u kom žive, IKEA je pronašla savršen način da zađe čak i u male ulazne prostore i predsoblja. Uz vrlo jednostavna, prilagodljiva i funkcionalna rešenja za odlaganje odeće i obuće u ulaznom prostoru, po pristupačnoj ceni, IKEA postaje vaš savršen partner u opremanju malog ali komfornog stana.\nKolekcija rešenja za ulazne prostore koju vam danas predstavljamo nosi naziv Mackapar Series i nudi vam različite kombinacije za odlaganje cipela, čizama, kaputa, kišobrana, šešira, ženskih torbi i drugih stvari koje obično pronalaze svoje mesto u ovom prostoru. Najjednostavnija i verovatno najupečatljivija od svih je jedinica za odlaganje cipela i kaputa u jednom. Sa čak četri zone namenjene odlaganju ona vam omogućava da maksimalno iskoristite prostor sa kojim raspolažete. Napravljena od belog čelika, ova jedinica predstavlja trajno rešenje za vaš mali ulazni prostor.\nDruga u nizu je zidna jedinica sa prostorom za odlaganje manjih kutija, šešira i kapa, kao i za kačenje šalova i marama, uz specijalne kukice u zadnjem delu za ženske torbe. Jednostavna i vrlo praktična, ova polica je idealno rešenje za vrlo uske ulazne prostore, pri čemu vam daje zaista mnogo mesta za sve stvari koje gotovo svakodnevno koristite.\nSavršen par ovoj zidnoj jedinici može da bude klupa za sedenje prilikom obuvanja, sa policom za odlaganje obuće. Veoma funkcionalno rešenje koje zavodi savršen red u vašem ulaznom prostoru. Ako ste u potrazi za većim prostorim za odlaganje obuće, naš predlog vam je višespratna klupa, sa čak četiri police za cipele, čizme i patike šireg spektra. S druge strane tu su i zatvorena rešenja sa prostorom za odlaganje obuće i mogućnošću sedenja na gornjoj ploči.\nViše varijante ovih ormarića za odlaganje obuće su savršen izbor za sve one koji u svom posedu imaju obimnu kolekciju obuće. Kombinacijom ovakva dva ormarića možete dobiti i vrlo praktično mesto za odlaganje šalova, kapa, rukavica i drugih odevnih predmeta.


ZRENJANIN – Prošlogodišnji pobednici Nenad Živković iz Kruševca i Aleksandra Burkanović iz Novog Sada potvrdili su primat i na drugom Zrenjaninskom polumaratonu, održanom danas u našem gradu.\nŽivković je pobedio s vremenom 1.15.00, što je za 59 sekundi bolje nego prošle godine, a za njim su kroz cilj na stazi dužine 21,120 kilometara prošli Ivan Miškeljin iz Beograda i Zoran Radičev iz Apatina.\nTrku je otvorio pomoćnik gradonačelnika Zrenjanina Simo Salapura, koji je poručio da je drugi Zrenjaninski polumaraton sadržajno bogatiji od prethodnog i da je održana trka za učenike viših razreda osnovne škole, kao i štafetna polumaratonska trka, tri puta sedam kilometara.\nOrganizovano je na Zrenjaninskom polumaratonu nastupila i ekipa Zrenjaninskog garnizona, predvođena komandantom, pukovnikom Živicom Ognjanovim.\nU Trci zadovoljstva, na stazi dužine 7 kilometara, nastupili su uspešno i najmlađi takmičari, koji su trasu prešli u bebi-kolicima, uz pomoć roditelja, a nastupio je i svestrani zrenjaninski slepi sportista Slavoljub Epifanić.\nTagovi"Zrenjaninski polumaraton" maraton polumaraton sport zrenjanin sport\nRESTORANU „DVA ŠTAPIĆA“ POTREBAN KUVAR


EVROPSKO PRVENSTVO JE POMERENO, ALI ŠTA DALJE? Poznata sudbina svih liga, kao i Lige šampiona i Lige Evrope! - Informer\nUEFA je pomerila Evropsko prvenstvo, a sada je definitivno i poznata sudbina liga, kao i Lige šampiona i Lige evrope\nU svim evropskim ligama insistirali su da se lige nastave i završe, posebno u "ligama petice", pa to znači da će se igrati preko leta.\nDatum predviđen za finale Lige šampiona je 27. jun, a domaćin je, kao što je odranije poznato, Istanbul. Tri dana ranije na programu bi trebalo da bude finale Liga Evrope u Gdanjsku.\nOva informacija nije zvanična, realizovaće se u slučaju da se pandemija virusa korona zaustavi, a nacionalni fudbalski šampionati počnu do sredine aprila. Čak i ako tako bude postavlja se pitanje kvalifikacija za narednu sezonu evropskih kupova.\nFudbal sport Evropsko prvenstvo euro koronavirus


Novi unapređeni ProgeCAD 2010 Professional Novi unapređeni ProgeCAD 2010 Professional – Personal magazin\nNovi unapređeni ProgeCAD 2010 Professional\nU ponudi CAD programa, pojavio se i ProgeCAD 2010 Professional izgrađen na najnovijoj IntelliCAD® 6.6 tehnologiji. Kao alat je veoma moćan, jednostavan za upotrebu i veoma pristupačan krajnjim korisnicima tj. Svima…\nU ponudi CAD programa, pojavio se i ProgeCAD 2010 Professional izgrađen na najnovijoj IntelliCAD® 6.6 tehnologiji. Kao alat je veoma moćan, jednostavan za upotrebu i veoma pristupačan krajnjim korisnicima tj. Svima onima koji imaju potrebu za izradom ili upotrebom CAD crteža: arhitektama, građevinskim inženjerima i tehničarima, studentima, predavačima… Blok biblioteke su namenjene za: arhitekturu, elektrotehničko inženjerstvo, mašinstvo, hidrauliku i pneumatiku, kao i za dizajniranje 3D prostora i nameštaja.\nS obzirom da je ProgeCAD veoma kompatibilan sa AutoCAD-om i da se crteži čuvaju u DWG formatu, razmena između progeCAD-a i AutoCAD-a je moguća bez gubitaka delova crteža u razmeni. Kao ekonomična alternative za AutoCAD, progeCAD 2010 korisnicima omogućava:\nOtvaranje i čuvanje crteža u DWG formatu od starijih verzija v2.5 do najnovije verzije u AutoCAD-u 2010\nSadrži set dodatnih alata Express Tools\nOmogućava rad sa ACIS 3D telima – ACIS solid modeling\nOmogućava fotorealistično Renderovanje\nGradient Hatch – novo!!!\nGoogle Earth Integracija\nŠtampa u PDF i JPG formatu\nUvoz PDF dokumenata\nUređivanje raster slika\nRaster – vektor konverziju\nBiblioteku preko 11000 blokova\nVBA Tri jezika (Lisp, C++ i VBA) omogućavaju direktan pristup objektima putem COM interfjesa.\nRedline i Markup alate\nNLM Take Away – prenosivost licenci\nKomparativnu tabelu CAD proizvoda možete pogledati na zvaničnom ProgeSOFT web sajtu.\nU korak sa najnovijih tehnološkim rešenjima, ProgeCAD 2010 je optimizovan za Microsoft Windows 7 operativni sistem. Od novina i unapređenih funkcija koje svakako utiču na brži i stabilniji rad, ističemo:\nPotpuna podrška za Autodesk-ov DWG 2010 format\nČuvanje originalne strukture slojeva prilikom izvoza crteža u PDF format, uz podršku za “slojeviti” PDF\nRedizajnirana paleta osobina tako da je sada više “AutoCAD-olika”\nŠrafiranje gradijentima uz izmenu interfejsa za šrafiranje\nNovi prozor – Aerial View za lakše kretanje kroz velike crteže\nNovi set komandi koji omogućava kreiranje 2D profila iz ACIS solida – Solprop\nUvedena je alatka za izvoz parametara – čarobnjak za izvoz parametara Atributa i Blokova\nNove Express Tool opcije\nGrafička PURGE alatka\nProgeCAD 2010 je dostupan u četiri licencne verzije na engleskom, kineskom, Nemačkom, Italijanskom, Poljskom, Češkom i Ruskom jeziku. Najavljene su i mogućnosti upotrebe na Francuskom i Španskom jeziku u bliskoj budućnosti:\nSingle License – licenca za jedno radno mesto (licenca može biti premeštena na drugi računar)\nNLM – mrežna licenca za mrežna okruženja. Sa ovom licencom je omogućena maksimalna fleksibilnost preko nove opcije License Take-Away (privremeno premeštanje NLM licenci na laptop ili mobilni PC radi upotrebe offline)\nCorporate One Site – licenca bez ograničenja u broju radnih mesta u kompaniji na jedinstvenoj lokaciji\nCorporate Country – globalna licenca sa neograničenim brojem korisnika u jednoj kompaniji koja ima više lokacija (filijala) u jednoj zemlji\n30 dana besplatnog testiranja ProgeCAD 2010 Professional\nTestiranje ovog proizvoda i njegovih funkcionalnosti vam je apsolutno dostupno na 30 dana i to besplatno. Da biste dobili BESPLATAN CD sa probnom verzijom ProgeCAD 2010 softvera, sve što treba da uradite je da pošaljete zahtev sa Vašim kontaktom komnpaniji Smart doo iz Novog Sada, na [email protected] sa naznakom u subject-u mail-a “za ProgeCAD 2010 besplatni cd”.\nNovi unapređeni ProgeCAD 2010 Professional was last modified: February 12th, 2010 by Redakcija\nAutoCADBESPLATAN CDCADDWGIntelliCAD® 6.6ProgeCADProgeCAD 2010\nAlgotech sponzor teniskog turnira Gemax Open 2010


01.09.2021 u 10:00\nNovi spomenik posvećen stradalim borcima u ratovima devedesetih\nSpomenik poginulim borcima i umrlim ratnim vojnim invalidima u ratovima od 1991. do 1999. odlukom Skupštine grada biće podignut u parkiću na uglu ulica Nemanjine, Sarajevske i Birčaninove, ispred Železničkog muzeja. Odluka o podizanju novog spomenika doneta je na poslednjoj sednici održanoj pre nekoliko dana. Ovaj spomenik je u stvari „naslednik” Spomenika žrtvama rata i braniocima otadžbine 1990–1999, koji se do pre tri godine nalazio na Savskom trgu i uklonjen je kada je rađena velika rekonstrukcija trga, odnosno kada je potpuno sklonjena autobuska okretnica gde je bio postavljen. Izgradnju novog spomenika na novoj lokaciji iniciralo je Udruženje ratnih vojnih invalida, a oni su i podržali inicijativu da spomenik bude podignut na Hajduk Veljkovom vencu. – Kada je prethodni\nAmbrozija vlada u avgustu i septembru\nKiša je ovih dana malo oborila broj polenovih zrnaca ambrozije, ali one koji su alergični na ovu biljku očekuju meseci kada imaju najviše problema. Period od avgusta do septembra pa ponekad i do oktobra predstavlja vreme najintenzivnijeg cvetanja i polenizacije ambrozije. – Tačno je da je kiša oborila broj polenovih zrnaca, ali kada opet od nedelje krene lepo vreme i njihov broj će se povećati. U utorak, pre kiše, broj polenovih zrnaca u Novom Beogradu bio je 400 po metru kubnom, a granična vrednost je 30. I na tom primeru se vidi da je ambrozija sada u najbujnijoj fazi – kaže Mirjana Mitrović Josipović, koordinatorka za praćenje alergena u Agenciji za zaštitu životne sredine. Ona ističe da bi osobe koje imaju problema sa ambrozijom morale da vode računa da ne izlaze u jutarnjim satima


KLM uvodi proširenu realnost u avio-industriju - TU Magazin\nBy redakcija on\t Sep 7, 2018 PROMOCIJE, TURIZAM, ZANIMLJIVOSTI\nHolandska avio-kompanija KLM, deo Air France-KLM grupe, nastavlja da bude lider u uvođenju novih tehnologija u svet avio-industrije. Od danas, 7. septembra, svi putnici koji imaju telefone sa kamerama moći će lako da provere da li je njihov ručni prtljag prave veličine.\nKLM – predvodnik u upotrebi proširene realnosti u avio-industriji\n„Upotrebom proširene stvarnosti KLM je napravio veliki korak u razvoju digitalnih usluga u avio-industriji. Zahvaljujući proširenoj stvarnosti naši putnici sada mogu u nekoliko sekundi da provere da li je njihov prtljag adekvatne veličine. Time smo pokazali da su nam putnici na prvom mestu. Nastavićemo da budemo pioniri u upotrebi tehnoloških inovacija kako bismo našim putnicima obezbedili prvoklasnu uslugu“, rekao je Peter Greneveld, stariji potpredsednik digitalnog sektora u Air France – KLM.\nKLM aplikacija je preuzeta više miliona puta\nProvera ručnog prtljaga putem proširene realnosti dodata je postojećim funkcijama KLM aplikacije, koje uključuju najnovije informacije o letu, rezervaciju leta, proveru letova putem interneta, onlajn preuzimanje i štampanje rezervacija ili bukiranje određenih mesta. Najnoviji deo KLM aplikacije je “Mapa aerodroma”, usluga koja će omogućiti putnicima da se lako snađu na 24 različita aerodroma.\nKLM aplikaciju za IOS platformu možete preuzeti na ovoj stranici a za Android na sledećoj stranici.\nAplikacija KLM Houses može se naći na ovoj internet stranici.\nKLM – lider u uvođenju onlajn usluga u avio-sektor\nKLM već ima 25 miliona obožavalaca i pratilaca na društvenim mrežama, preko 300 zaposlenih koji se bave samo socijalnim mrežama, non-stop korisnički servis na devet jezika i uslugu pametnog asistenta koja je bazirana na veštačkoj inteligenciji i navođena glasovnim komandama. Takođe je prva avio-kompanija koja je putnicima ponudila mogućnost da dobiju dokumenta o letu i ispravke statusa preko WhatsApp-a, Messenger-a i Twitter-a.


Primenjuje se na: Excel 2007 Word 2007 Outlook 2007 PowerPoint 2007 Publisher 2007 Visio 2007 OneNote 2007 Project 2007 SharePoint Designer 2007 InfoPath Edit Mode 2007 Office 2007 Office 2010 Project Standard 2007 Visio Standard 2007 Još... Manje\nŠta je trake "Moja mesta"?\nDodavanje prečice na traci "Moja mesta"\nUklanjanje prečice iz trake "Moja mesta"\nPreraspoređivanje prečica na traci "Moja mesta"\nPromena veličine ikona na traci "Moja mesta"\nKliknite desnim tasterom miša na prazan prostor na traci " Moja mesta " ispod postojećih prečica, a zatim kliknite na dugme Dodaj ime fascikle.\nNova prečica pojavljuje se na dnu trake " Moja mesta ".\nNova prečica pojavljuje se na dnu traku Moja mesta .\nNapomena : Možete da uklonite samo tasterske prečice koje dodali ste u traku Moja mesta . Ne možete da uklonite podrazumevani tasterske prečice, kao što su moji dokumenti, osim ako ne možete da uredite Microsoft Windows registrator. Veze ka više informacija o tome kako da biste uklonili podrazumevane prečice u odeljku Takođe pogledajte .\nNa traci " Moja mesta ", kliknite desnim tasterom miša na prečicu koju želite da uklonite, a zatim u priručnom meniju izaberite stavku Ukloni .\nNa traci Moja mesta kliknite desnim tasterom miša na prečicu koju želite da premestite, a zatim na prečicu kliknite na dugme Premesti nagore ili Premesti nadole meni.\nKliknite desnim tasterom miša na traci Moja mesta , a zatim izaberite stavku Male ikone ili Velike ikone na priručni meni.


Ostali sportovi - Streljaštvo: Liga mladih Vojvodine\nStreljaštvo: Liga mladih Vojvodine\nU završnom sedmom kolu Lige Vojvodine za kadete i mlađe juniore, koje je održano proteklog vikenda u Uljmi, nastupilo je 16 mladih strelaca iz Streljačke družine “Pančevo 1813”. Najuspešniji je bio Đorđe Jovčević koji je osvojio prvo mesto sa 178 krugova iz serijske vazdušne puške u kategoriji kadeta, a ekipa kadeta je osvojila treće mesto sa 503 krugova.\nNastupili su i David Dautović sa 166, Miroslav Milošev sa 159, Isidora Stojanović sa 168, Jelena Veljković 144, kao i mlađi strelci Uroš Nikolić sa 152, Novak Cvetanović sa 137 i Aleksa Petrov sa 117 krugova. Na kraju Lige Vojvodine Đorđe Jovčević je na devetom mestu kao i Isidora Stojanović. Vukašin Petrović je bio jedini pištoljaš sa 494 kruga tako da je i ostao na prvom mestu u završnici Lige. Iz standardne vazdušne puške u konkurenciji mlađih juniora u finale su se plasirali Aleksandar Jovanović sa 668 i Dalibor Pavlović sa 555 krugova, a u finalnom meču Aleksandar je šesti sa 553 kruga i 100,3 u dodatnih 10 hitaca, Dalibor je sedmi sa 552 i 96,4 krugova.\nTatjana Hrib je osma mlađa juniorka sa 359 i 92,9 krugova. Nastupili su i Isidora Stojanović sa 358, Nina Resanović sa 338 i Miroslav Milošev sa 326 krugova, ali se nisu plasirali u finale. Ekipa mlađih juniora je osvojila treće mesto u konačnom plasmanu. Od svih navedenih mladih strelaca i ekipa možemo očekivati veće uspehe u narednoj sezoni Lige Vojvodine koja počinje u oktobru sa prvim kolom u Pančevu.\nKup Srbije u Beogradu\nNa prvom kolu Kup-a SS Srbije održanom 21.aprila 2012.godine u Beogradu u gađanju iz pištolja velikog kalibra po „A“ programu prvo mesto je osvojio i 10 bodova Jovica Bubalo sa 554 kruga, a drugo mesto i osam bodova osvojio je Saša Petrović sa 525 krugova, takođe član Streljačke družine „Pančevo 1813“.


eCommerce edukacija - Aleksandar Stanic - Top 1% Dropshiper u Svetu\nCategory: eCommerce edukacija\nPrivlačenje kupaca u e-Trgovinu\nSvaka e-trgovina mora da teži uspostavljanju dobrih odnosa sa kupcima. Oni imaju mnogobrojna pitanja i nedoumice vezana za On-Line kupovine, a kada se prema njima ne postavite onako kako oni to očekuju, postaju nezadovoljni i obraćaju se konkurentskim kompanijama i tamo nastavljaju sa kupovinom. Ključna stvar je da imate dvosmernu komunikaciju sa klijentima. Kada vas […]\nDanas postoji nekoliko platformi za e-trgovinu koje koriste vodeće svetske On-Line kompanije. Bilo da ste novi Start-Up, iskusno ili multinacionalno preduzeće, svakako da želite najbolju moguću platformu za trgovanje. Jedna od najpopularnijih platformi koje se koriste za On-Line prodavnice je Shopify. To je “dva-u-jedan” ponuda, koja objedinjuje softver i mogućnost da sami kreirate svoju prodavnicu, […]\nInstagram je nesumnjivo najbolje mesto za izgradnju veza sa potencijalnom klijentelom. Sa više od 1,3 milijarde korisnika, ova mreža omogućava brendovima da se povežu sa kupcima, izgrade odnos i lojalnost prema brendu. Zbog toga brendovi moraju da koriste svaku novu funkciju objavljenu na platformi, uključujući najnoviji format sadržaja—Instagram Reels. Ova opcija vam omogućava da kreirate […]